Apa yang saya belajar daripada JIM dan IKRAM – Dr. Harlina

Sekali-sekala muncul pula nama satu lagi NGO dakwah Islam JIM (Pertubuhan Jamaah Islah Malaysia) yang sempat berada 22 tahun di persada dakwah tanahair sebelum dibubarkan pada akhir tahun 2012.

Sebagai seorang yang pernah menjadi Ketua Wanita JIM Pusat selama 10 tahun (1999-2009) dan Naib Presiden JIM (2009-2012), serta masih menjadi ahli aktif IKRAM dari awal penubuhannya (2010) sehingga kini dan pernah menjawat Naib Ketua Wanita IKRAM Pusat (2010-2014), Pengerusi Jawatankuasa Pembangunan Sosial IKRAM (2010-2014) dan ahli Dewan Perwakilan Nasional (DPN) 2010-2014, 2014-2018; saya terpanggil untuk membuat sedikit perkongsian mengenai LIMA perkara yang telah saya pelajari selama menjadi ahli kedua-dua NGO ini.

PERTAMA: Sepanjang penglibatan saya dengan JIM dan IKRAM selama 25 tahun ini, saya belajar tentang apa itu 3R: tanggungjawab (responsibility), hak (rights) dan rasa hormat (respect). Tanggungjawab adalah amanah. Hanya selepas tanggungjawab terlaksana, barulah boleh kita menuntut hak keistimewaan (privileges) yang diperuntukkan. Hak perlu dihormati dan ditunaikan, kalau tidak hak itu tiada nilai dan erti.

Hak yang paling utama yang perlu saya hormati dan tunaikan adalah hak Allah SWT sebagai Pencipta yang Esa dan Agung. Sebagai al-Khaliq, Allah SWT telah melaksanakan segala tanggungjawab dan peranan-Nya dengan sempurna terhadap saya, makhluk ciptaan-Nya. Kerana itu, hanya Allah SWT matlamat paling utama bagi hidup dan mati saya!

KEDUA: Sepanjang penglibatan saya dengan JIM dan IKRAM selama 25 tahun ini, saya belajar mencintai, mengasihi dan merindui seorang manusia yang mulia, kekasih Allah SWT yang bernama Muhammad bin Abdullah SAW. Riwayat hidup baginda mempesona, pengorbanan baginda memotivasi, semangat baginda membakar jiwa dan akhlak baginda memukau.

Penghulu segala Nabi dan Rasul ini menjadi contoh sejati dalam semua aspek kehidupan – baik bersendirian, berkeluarga dan bermasyarakat. Mutiara kata baginda begitu menyegarkan: “Sebaik -baik manusia adalah yang paling bermanfaat bagi orang lain”.

Saya mahu jadi salah satu anak mata rantai dalam operasi dakwah ummah yang dimulakan oleh baginda Rasulullah SAW seribu tahun yang lalu. Kerana itu, Ar-Rasul SAW adalah teladan dan qudwah terbaik yang perlu saya contohi, semampu yang terdaya.

KETIGA: Sepanjang penglibatan saya dengan JIM dan IKRAM selama 25 tahun ini, saya belajar untuk sentiasa berinteraksi dengan kitab al-Quranul Karim – al-Kalam, al-Furqan, al-Huda, asy-Syifa’, al-Maui’dzoh, an-Nur, al-Busyro.

Ibarat orang dahaga meneguk air dingin yang menyegarkan, tilawah al-Quran membawa kepuasan dan semacam satu rasa kekenyangan yang indah. Mentadabbur ayat-ayat al-Quran yang penuh hikmah, membuang kekalutan dan kekusutan yang memenuhi ruang fikiran.

Al-Quran adalah kompas menuju jalan yang lurus – yang dijanjikan nikmat oleh Allah SWT, sekalipun mungkin perjalanannya panjang, sukar dan payah. Kerana itu, al-Quran adalah pedoman dan perlembagaan hidup saya, di mana jua bumi dipijak serta langit dijunjung.

KEEMPAT: Sepanjang penglibatan saya dengan JIM dan IKRAM selama 25 tahun ini, saya belajar untuk terus berusaha gigih memperbaiki diri sendiri, keluarga dan masyarakat di sekeliling saya. Pengorbanan dan jihad bukanlah hanya di medan perang (qital). Namun, saya harus menggunakan segala modal yang dipinjamkan Allah SWT berupa nyawa, masa, harta dan wang, perasaan, pemikiran, pangkat dan kedudukan semata-mata untuk jalan-Nya.

Saya tidak boleh duduk diam, malahan mesti sentiasa sibuk menyusun strategi dan langkah pengislahan masyarakat, mengajak kepada kebaikan dan mencegah kemungkaran setakat termampu.

Saya mestilah mengenalpasti kekuatan dan bakat saya untuk di’leverage’kan atau diselaraskan dengan usaha dakwah ummah. Sementara kelemahan dan kekurangan diri perlu diperbaiki, dimuhasabah dan ditampung bersama oleh teman seperjuangan yang mementingkan ukhuwah sebagai teras kegemilangan.

Jihad ini memerlukan minda kreatif dan berinovasi serta semangat dan keberanian luar biasa, yang mustahil untuk dilaksanakan sendirian. Kerana itu, inilah jalan juang yang saya pilih, Mudah-mudahan apabila kematian menjemput, misi seluruh hidup saya boleh dikira beres – Mission Accomplished!

KELIMA: Sepanjang penglibatan saya dengan JIM dan IKRAM selama 25 tahun ini, saya belajar bahawa jalan dakwah ini tidak menjanjikan hamparan permaidani merah, pujian, sanjungan dan penghargaan. Sunnah perjuangan menunjukkan inilah jalan yang panjang, berliku, penuh onak duri mehnah dan tribulasi. Tidak sama orang yang berjuang di medan dengan mereka yang sekadar melihat dari kejauhan.

Namun, akhlak adalah senjata ampuh dan penuh sakti dalam dakwah dan perjuangan. Malahan Imam Syahid al-Banna pernah menukilkan kata-kata indah: “Jadilah ibarat sebatang pokok. Saat orang membaling batu kepadamu, kau membalas dengan buah yang masak ranum.” Kerana itu, saya memilih untuk menjadi pendakwah, dan bukan seorang penghukum. Nahnu du’at wala qudhoh.

Setinggi penghargaan untuk semua murabbiaah dan murabbiku yang pernah singgah dalam hidup ini. Hanya Allah SWT yang mampu membalas dan mengganjari segala jasa dan budi.

Mudah-mudahan kehidupan kita ini menjadi peluang untuk menambah amalan kebajikan, dan kematian kita adalah kerehatan dan pemutus daripada segala keburukan. Amin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Edar bunga ros, kek gembirakan wanita

Edaran tersebut diadakan di sekitar premis perniagaan Taman Sungai Besi Indah di Seri Kembangan, Pusat Bandar Melawati, LRT Universiti dan Kerinchi sempena Hari Wanita Antarabangsa 2016 yang disambut setiap 8 Mac setiap tahun.

Bunga ros dan risalah tentang Wanita IKRAM telah diedarkan pada 11 Mac lalu oleh kakitangan ibu pejabat IKRAM dan MyCARE. Di samping memberi bunga ros untuk wanita belum Islam, turut diedarkan oleh kakitangan HCF ialah risalah mengenai hak-hak wanita dalam Islam dalam bahasa Inggeris.

“Cupcakes For Ladies” diedarkan oleh aktivis IKRAM Siswa UM pada 15 Mac lalu yang bertujuan untuk meraikan kepenatan golongan wanita yang belajar, bekerja dan menguruskan rumahtangga.

Biarpun sebagai usaha kecil untuk menghiburkan hati dan menghilangkan kepenatan mereka buat seketika, rata-rata daripada mereka amat terharu dan gembira menerima pemberian tersebut.

“Bahkan ada yang terus memeluk ahli kami dek kerana gembira dengan pemberian kecil ini,” ujar seorang aktivis IKRAM Siswa UM.Namun, beliau yakin bahawa seseorang jika mendapat hadiah percuma walau sebiji gula-gula, ia sudah mampu ‘membunga-bungakan’ hati si penerima.

Oleh itu, pesannya, hargailah wanita di sekeliling ini jika inginkan dunia yang lebih baik kerana di sebalik kehebatan seorang lelaki itu ada wanita yang memainkan peranan yang penting di belakangnya.


Perhimpunan Tahunan IKRAM 2014 (PTI 2014) – “Malaysia Menuju Negara Rahmah”

Pertubuhan IKRAM Malaysia (IKRAM) dengan sukacitanya ingin memaklumkan bahawa Perhimpunan Tahunan IKRAM 2014 (PTI 2014) akan diadakan pada Sabtu, 25 Oktober 2014 bertempat di Kompleks Tan Sri Jeffrey Cheah, Subang Jaya, Selangor.

PTI adalah acara kemuncak tahunan IKRAM yang menghimpunkan pimpinan dan ahli-ahli IKRAM dari seluruh negara dan termasuk wakil-wakil IKRAM dari luar negara untuk mendengar amanat pimpinan, memberi maklum balas kepada pimpinan serta berkongsi laporan aktiviti. PTI 2014 akan menghimpunkan sekitar 2,500 orang tetamu, pimpinan dan ahli IKRAM.

Antara acara penting PTI 2014 adalah Ucapan Dasar Presiden yang bertemakan ‘Malaysia Menuju Negara Rahmah’. Presiden IKRAM akan menghuraikan tema ini yang antara lain akan menggagaskan bentuk negara Malaysia yang diperjuangkan oleh IKRAM.

Kami ingin menjemput pihak media untuk membuat liputan majlis ini. Satu sidang media akan juga diadakan selepas majlis perasmian PTI 2014, kira-kira pukul 11.30 pagi.

Berikut adalah Aturcara Majlis Perasmian PTI 2014:

8.30 pagi – Ketibaan Tetamu dan peserta

11.30 pagi – Jamuan ringan dan Sidang Media

Maklumat lanjut boleh diperoleh di pautan berikut: http://pti.ikram.org.my/2014/


Ibadah korban, sembelihan yang menyeksakan?

Dalam catatan sejarah dunia, ibadah korban bukanlah sesuatu ritual yang asing dan pelik bagi warga dunia.

Ini kerana terdapat beberapa agama lain selain agama Islam yang menyatakan kewujudan perintah untuk melakukan penyembelihan yang disifatkan sebagai ibadah korban untuk ditunjukkan dan dipersembahkan di hadapan Tuhan.

Dalam sejarah tamadun Greek misalnya, bangsa Greek mempunyai ritual Holocaust iaitu suatu ritual beragama mengorbankan haiwan dengan membakarnya dengan api .

Selain itu, dalam agama Yahudi dan Kristian juga, di dalam kitab Perjanjian Lama terdapat banyak ayat-ayat yang menceritakan tentang ibadah korban yang perlu dipersembahkan kepada Tuhan. Agama Hindu juga mempunyai ritual ibadah korban yang disebutkan sebagai festival Gadhimai.

Demikianlah beberapa pensyariatan agama selain Islam yang juga menekankan tentang ritual ibadah korban.

Namun apa yang membimbangkan kita dalam konteks Malaysia pada hari ini ialah barangkali timbul kekeliruan di benak hati dan pemikiran mereka berkenaan pelaksanaan ibadah korban orang Islam ini yang dilihat sebagai suatu kekejaman. Ada juga yang mungkin menganggap ibadah korban ini sebagai pesta pembunuhan binatang korban.

Beberapa persepsi dan anggapan salah ini mestilah diperbetulkan agar masyarakat di luar sana khususnya bagi mereka yang bukan Islam dapat memahami hakikat sebenar pensyariatan ibadah korban ini. Oleh itu, beberapa perkara harus diberi penekanan bertujuan untuk menghakis salah faham yang berlaku ini.

Pertamanya, ibadah korban ini adalah suatu bentuk pensyariatan yang diperintahkan oleh Allah Azzawajalla dan bukannya rekaan manusia. Menerusi firman-Nya dalam Surah al-Kauthar ayat 2 yang bermaksud:

“Maka tunaikanlah solat untuk Tuhan kamu dan lakukanlah sembelihan.”

Walau bagaimanapun, perintah ini adalah suatu tuntutan sunat (digalakkan) dan bukannya wajib. Adapun sebahagian ulama menyatakan hukumnya wajib seperti Imam Malik dan Imam Abu Hanifah, tetapi kewajiban itu tertakluk kepada mereka yang berkemampuan sahaja.

Bagi yang tidak mampu maka gugurlah kewajiban tersebut. Ibadah korban ini adalah tuntutan bagi mereka yang berkemampuan untuk melaksanakannya. Tidaklah dibebankan bagi sesiapa yang tidak berkemampuan untuk melaksanakannya.

Berkenaan penyembelihan yang disifatkan sebagai suatu kekejaman, Allah Azzawajalla melalui lisan Rasul-Nya Muhammad SAW telah menggariskan beberapa adab penyembelihan supaya ia tidak menyakitkan binatang yang disembelih. Bahkan adab-adab tersebut merangkumi sebelum, semasa dan selepas penyembelihan dilaksanakan.

Dalam hadis riwayat Muslim, baginda Nabi bersabda yang bermaksud:

“Sesungguhnya Allah menulis (mewajibkan) ihsan atas segala sesuatu. Apabila kamu mahu membunuh (dengan alasan yang sah), maka perelokkanlah pembunuhan itu. Apabila kamu mahu menyembelih, maka perelokkanlah penyembelihan itu, dan hendaklah kamu menajamkan mata pisau dan hendaklah dia merehatkan (menyenangkan) haiwan sembelihannya itu.”

Demikianlah penegasan baginda Nabi SAW dalam pelaksanaan ibadah korban supaya berlaku ihsan kepada binatang sembelihan. Islam melarang bahkan menegah daripada bersikap kasar dan tidak ihsan kepada sesuatu termasuklah kepada binatang sembelihan. Maka syariat ibadah korban ini bukanlah suatu bentuk penindasan dan kekejaman.

Sebaliknya ia melambangkan pengorbanan harta dan tenaga dalam melakukan ketaatan kepada Allah dan dalam masa sama juga lambang penghayatan sejarah Nabi Allah Ibrahim setelah bermimpi mendapat wahyu untuk diperintahkan menyembelih anaknya Nabi Allah Ismail.

Adapun soal kaedah penyembelihan, pelbagai pembuktian melalui kajian sains menyatakan kaedah penyembelihan cara Islam adalah selamat dan tidak menyakitkan.

Dalam satu dapatan kajian yang dilakukan oleh Profesor Schulze dan Dr Hazim dari Jabatan Perubatan Veterinar, Universiti Hannover, Jerman itu bertajuk ‘Cubaan untuk mengesan kesakitan dan rasa sedar mengikut kaedah konvensional dan agama ketika menyembelih lembu atau kambing’, mereka mendapati bahawa kaedah penyembelihan Islam adalah terbaik dan lebih berperikemanusiaan.

Ini kerana, hasil kajian menunjukkan bahawa kaedah penyembelihan Islam telah menunjukkan rekod electroencephalograph (EEG) dan electrocardiogram (ECG) mencatatkan haiwan yang disembelih tersebut tidak mengalami sebarang kesakitan. Hasil ujian tersebut dapat dirumuskan seperti berikut :

1. Tiga saat pertama ketika disembelih, EEG tidak mencatatkan sebarang perubahan pada graf sama seperti sebelum penyembelihan. Keadaan itu membayangkan bahawa haiwan itu tidak berasa sebarang kesakitan ketika atau sebaik saja pisau memotong urat leher terbabit.

2. Untuk tiga saat kedua, EEG mencatatkan keadaan tidur lena atau tidak sedar diri. Ini disebabkan banyak darah mengalir keluar daripada badan.

3. Selepas enam saat, EEG mencatatkan paras sifar, menunjukkan haiwan itu tidak merasai sebarang kesakitan.

4. Ketika mesej otak (EEG) jatuh ke paras sifar, jantung masih mengepam dan badan haiwan masih dapat bergerak akibat tindak balas daripada saraf tunjang, menyebabkan semua darah keluar daripada badan haiwan menghasilkan daging yang selamat untuk dimakan, menurut penyelidikan itu.

Berdasarkan hasil kajian berikut, kita dapat memahami bahawa kaedah penyembelihan yang telah digariskan oleh Islam merupakan suatu kaedah penyembelihan yang terbaik dan selamat untuk dimakan dagingnya.

Berbanding dengan kaedah selain Islam, ia mampu mendatangkan kesan kesakitan terhadap haiwan sembelihan dan tidak dijamin akan keselamatan daging untuk dimakan.

Walau apapun, kita perlu fahami sesungguhnya sesuatu pensyariatan yang datangnya daripada Allah, tidak lain dan tidak bukan adalah sebagai lambang ketaatan kepada-Nya dan bukanlah beban dan kekejaman bagi kita. Semoga kita semua beroleh kefahaman yang jelas.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan Seksualiti: Adakah Ia Satu Penyelesaian?

Program ini akan diadakan pada 7 Oktober 2010 di Auditorium 1, Pusat Komuniti Presint 16, Putrajaya. Program akan bermula pada jam 8.30 pagi hingga 1.00 tengah hari dengan pengisian Ucaptama bertajuk ’Pelaksanaan Syariah Penyelesaian kepada  Gejala Sosial’ oleh Ketua Wanita Pertubuhan IKRAM Malaysia, Ustazah Maznah Daud, pembentangan pertama bertajuk ’Keberkesanan Pendidikan Seksualiti dalam Mendepani Gejala Seksual’ oleh Naib Presiden JIM dan Ahli Jawatankuasa IKRAM Pusat, Prof Madya Dr Harlina Halizah Haji Siraj, pembentangan kedua bertajuk ’Pelaksanaan Pendidikan Seksualiti dalam Sisitem Pendidikan MUSLEH’ dan diakhiri dengan forum ’Pendidikan Seksualiti Adakah Ia Satu Penyelesaian?’

Antara objektif program  ini ialah memberi kefahaman kepada para peserta akan kepentingan pelaksanaan syariah sepenuhnya sebagai penyelesaian kepada segala bentuk gejala sosial di negara ini, memberi kefahaman kepada para peserta mengenai bentuk pelajaran dan pengajaran pendidikan seksualiti yang boleh dilaksanakan selaras dengan landasan yang telah ditetapkan oleh Islam, menilai keberkesanan model pendidikan seksualiti yang pernah diamalkan serta berkongsi pengalaman pelaksanaan sistem pendidikan Islam yang telah mengintegrasikan pendidikan seksualiti di bawah rangkaian sistem pendidikan Musleh.

Orang ramai dijemput hadir di mana sasaran peserta adalah sekitar 150 orang yang terdiri daripada kakitangan kerajaan dan mereka yang terlibat dalam pembentukan polisi, NGO yang prihatin mengenai isu ini, para pendidik dan mereka yang berminat dalam isu ini.


Kaji semula Baby TV: Wanita IKRAM Selangor

Saluran Baby TV ini disasarkan kepada kanak-kanak berusia satu hingga tiga tahun dan para ibubapa mereka. Program televisyen yang disiarkan dikatakan mampu melahirkan golongan kanak-kanak yang cepat belajar kerana pendedahan kepada perkara asas seperti abjad serta nombor pada usia sebegitu awal.

2. Wanita IKRAM Selangor tidak bersetuju dengan kenyataan yang dibuat bahawa kita juga seharusnya mengikut langkah yang diambil oleh negara lain yang telah menggunakan televisyen sebagai kaedah pengajaran untuk kanak-kanak pada usia di bawah dua tahun dengan andaian agar kita tidak ketinggalan.

3. Anak-anak merupakan suatu kurniaan Allah SWT yang tidak ternilai harganya dan merupakan idaman setiap insan sebagaimana yang disebut dalam Al-Quran bermaksud:“Dan juga mereka (yang diredhai Allah itu ialah orang-orang) yang berdoa dengan berkata: Wahai Tuhan kami, berilah kami beroleh dari isteri-isteri dan zuriat keturunan kami: Perkara-perkara yang menyukakan hati melihatnya dan jadikanlah kami imam ikutan bagi orang-orang yang (mahu) bertakwa. (Surah Al-Furqan 25: Ayat 74)

4. Anak-anak juga merupakan satu amanah yang dipertanggungjawabkan kepada para ibubapa lantas dijanjikan balasan nikmat yang sangat besar di akhirat kelak seperti dalam hadith Rasulullah s.a.w. yang membawa maksud:“Seorang yang mendidik anaknya (dengan baik) adalah lebih baik dari bersedekah dengan secupak”. (Diriwayatkan oleh Al-Tirmizi).

5. Sehubungan dengan itu, Wanita IKRAM Selangor berasa bimbang mengenai fenomena ibubapa yang sering menggunakan televisyen untuk mengisi masa kanak-kanak semasa kesibukan ibubapa dengan urusan lain kerana tabiat ini sebenarnya boleh mengundang pelbagai mudarat tanpa disedari. Kita seharusnya lebih berhati-hati dan meneliti sebarang kesan negatif terhadap perkembangan kanak-kanak akibat pendedahan kepada televisyen pada usia yang terlalu awal.

6. Menyedari hakikat bahawa televisyen memberi pelbagai kesan buruk terhadap kanak-kanak, terutama di peringkat bayi, American Academy of Pediatrics (AAP) telah menyarankan agar kanak-kanak di bawah usia 2 tahun tidak dibenarkan menonton televisyen manakala kanak-kanak berusia lebih 2 tahun dihadkan menonton televisyen selama 1 hingga 2 jam sehari sahaja.

7. Pelbagai penyelidikan dan statistik telah dikemukakan yang memaparkan tentang impak tabiat menonton televisyen di kalangan anak-anak dan ianya amat merunsingkan. Malahan kajian oleh Dimitri Christakis yang dilaporkan dalam jurnal Acta Paediatrica pada tahun 2009 menunjukkan bahawa tiada sebarang manfaat yang diperolehi bagi kanak-kanak yang menonton televisyen pada usia di bawah dua tahun.

8. Pakar perkembangan kanak-kanak telah menghubungkaitkan menonton televisyen secara berlebihan dengan masalah perkembangan bahasa kanak-kanak. Kajian yang dijalankan oleh kumpulan penyelidikan Dimitri Christakis pada tahun 2007 telah melaporkan dalam The Journal of Pediatrics bahawa penayangan DVD atau video kepada bayi seawal umur 8 hingga 16 bulan dikaitkan dengan perkembangan bahasa yang buruk.

9. Masalah perkembangan bahasa di kalangan kanak-kanak turut dilaporkan di Thailand oleh Weerasak Chonchaiya dan rakan-rakan dalam jurnal Acta Paediatrica pada tahun 2008 yang mendapati bahawa kanak-kanak yang mula menonton televisyen pada usia kurang dari 12 bulan selama lebih daripada 2 jam sehari adalah 6 kali ganda lebih cenderung mengalami kelewatan mempelajari bahasa berbanding kanak-kanak normal.

10. Gangguan perkembangan kognitif dan bahasa turut disokong oleh hasil kajian Dr. Suzy Tomopoulos dan rakan-rakan dalam jurnal Archives of Pediatrics and Adolescent Medicine pada Disember 2010. Seramai 249 dari 259 orang bayi berumur 6 bulan yang didedahkan kepada media melebihi 2 jam sehari dikaitkan dengan tahap perkembangan pembelajaran dan bahasa yang rendah. Pencapaian yang rendah ini tiada kena-mengena langsung dengan bentuk kandungan media yang diberikan kepada mereka.

11. Pendedahan terhadap media pada usia yang terlalu awal juga boleh dikaitkan dengan masalah kesihatan seperti asma sebagaimana hasil penyelidikan Dr. Andrea Sherriff dan rakan-rakan yang diterbitkan pada tahun 2009 dalam jurnal Thorax. Kanak-kanak yang sihat berumur 3.5 tahun apabila dibenarkan menonton televisyen melebihi 2 jam sehari adalah 2 kali ganda berkemungkinan mengalami asma pada usia 11.5 tahun.

12. Selain dari itu, hasil penyelidikan oleh Frederick Zimmerman dan rakan-rakan dalam jurnal American Journal of Public Health pada tahun 2010 menunjukkan perkaitan antara kandungan televisyen dengan obesiti bagi kanak-kanak di bawah umur 6 tahun.

13. Menonton televisyen merupakan interaksi secara pasif sedangkan pada usia di bawah 2 tahun kanak-kanak seharusnya diberikan interaksi aktif yang penting untuk pembelajaran dan perkembangan otak. Interaksi fizikal dan sosial dengan kanak-kanak sebenarnya membolehkan mereka mendapatkan skil asas dalam pembelajaran dan pembentukan bahasa.

Akhir sekali, Wanita IKRAM Selangor menegaskan bahawa interaksi antara ibubapa dan anak-anak amat penting pada semua peringkat umur, bahkan lebih–lebih lagi di peringkat umur bawah 2 tahun dan sebuah skrin televisyen sama sekali tidak dapat menggantikan tugas penting tersebut.

Prof Madya Dr Roohaida OthmanKetua WanitaPertubuhan IKRAM Negeri Selangor019 2225542roohaida.othman@gmail.com

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepentingan Budaya Integriti dan Menegur Pemimpin

Rasuah telah menjadi isu yang menjolok mata di negara tercinta ini. Negara pernah menjadi sensasi di mata dunia melalui skandal kewangan 1MDB yang masih sedang dalam perbicaraan hingga ke hari ini.

Ironinya, negara ini juga ada banyak lapisan agensi yang dikhususkan untuk mengawal penyelewengan dana dan salah guna kuasa seperti Pusat Governans, Integriti dan Anti-Rasuah Nasional (GIACC), Institut Integriti Malaysia (IIM), Suruhanjaya Integriti Agensi Penguatkuasaan (EAIC) dan Suruhanjaya Pencegahan Rasuah Malaysia (SPRM).

Malangnya, kewujudan agensi-agensi ini seperti tidak berupaya menangani isu korupsi yang nampaknya semakin membarah hingga ke akar umbi. Maksudnya, masyarakat pun seolah-olah turut membenarkan dan menormalisasikan amalan keji ini.

Benarkah ia begitu? Baru-baru ini apabila seorang tokoh pemimpin yang cuba menyucikan rasuah pengundi melalui topeng sedekah dalam kenyataannya pada umum, begitu ramai pengikutnya yang membela tindakan tersebut ataupun diam membisu.

Sekiranya benar ingin menzahirkan kesetiaan dan kasih kepada pemimpin, langkah salah yang dibuatnya harus diperbaiki dengan teguran agar tidak tersalah landasan dalam memimpin pengikutnya ke hadapan.

“Pemimpin harus ditegur dan tidak harus terlalu dikagumi,” saran Presiden Pertubuhan IKRAM Malaysia (IKRAM), Haji Badlishah Sham Baharin, salah seorang ahli panel forum di Konvensyen Tadbir Urus Berintegriti yang berlangsung di Bandar Baru Bangi pada Khamis, 19 Januari lalu.

Negara ini berulang kali memasang wawasan dan pelbagai gagasan ke hadapan, namun masih dibebani dengan gejala rasuah dan penyelewengan yang telah banyak membinasakan rakyat dan negara.

Malah, negara ini telah berturut-turut berada dalam kedudukan yang semakin merosot dalam Indeks Persepsi Rasuah (CPI).

Pada tahun 2019, Malaysia berada dalam kedudukan ke 51 daripada 180 negara yang diselidiki, kemudian tergelincir di tangga ke-57 pada tahun 2020 dan seterusnya jatuh ke tangga 62 pada tahun 2021 dengan pencapaian skor rendah iaitu 48 daripada 100 markah keseluruhan.

Apa yang menyebabkan isu rasuah begitu sukar untuk ditangani?

Negara ini telah ‘disenjatai’ dengan pelbagai agensi dan akta bagi melawan rasuah dan penyelewengan kuasa, bahkan setiap Perdana Menteri yang mentadbir membawa ideologi nasional yang menerapkan mesej integriti sebagai budaya kerja.

“Nilai etika, akhlak, moral yang dibawa oleh mesej kerajaan tidak membumi dan ia hanya sekadar meniti di bibir mulut sahaja. Mesej kebinasaan amalan rasuah dan menjaga integriti tidak dihayati dan dibudayakan sehingga ia mampu merubah sudut pandang kita,” jawab Haji Badlishah merungkai persoalan tersebut.

Kejijikan terhadap rasuah harus diadun sebati dengan jiwa sehingga ia benar-benar dirasakan keji oleh rakyat.

Ujarnya, pendidikan tentang bahaya rasuah kepada masyarakat bersama iltizam politik kepimpinan negara akan menjadi teras kepada perubahan besar dalam usaha membersihkan negara ini daripada rasuah. Rakyat dan pemimpin negara harus komited untuk berubah.

Tokoh saintis, Albert Einstein pernah menyebut bahawa pengulangan cara kerja yang sama berulang kali namun mengharapkan perubahan berlaku daripadanya adalah satu kegilaan.

Sekiranya rasuah masih dibiarkan bermaharajalela tanpa penguatkuasaan tegas dan ada pilih kasih, isu rasuah akan terus-menerus hanya menjadi omong kosong tanpa dirasai impaknya yang signifikan.

“Pernahkah ada orang yang dipenjarakan atas kesalahan yang dikeluarkan dalam laporan audit?” persoalan tajam yang dilontarkan oleh mantan Ketua Pegawai Eksekutif Lembaga Tabung Haji, Datuk Nik Mohd Hasyudeen Yusoff dalam forum tersebut.

“Tadbir urus ialah perkara yang dilaksanakan, bukan perkara yang dicakap-cakapkan dan kita takkan merasainya selagi mana kita tidak kehilangannya.”

“Misalan, tugas Pihak Berkuasa Penerbangan Awam Malaysia (CAAM) ialah memastikan penerbangan selamat. Selagi tiada kapal terbang terhempas, kita mungkin tidak sedar kewujudan CAAM.”

“Itu cabaran utama dalam usaha melentur integriti kerana ia adalah sesuatu yang tidak nampak. Selagi kita tidak meletakkan pertanggungjawaban pada orang yang selayaknya, selagi itu isu tadbir urus berintegriti ini akan berterusan.”

Rakyat menyambut baik saranan Perdana Menteri, Dato’ Seri Anwar Ibrahim untuk menegur mana-mana pemimpin yang tersalah langkah.

Namun, mekanisme teguran ini harus jelas agar tidak disalahgunakan dalam menyebarkan fitnah atau menjadi punca whistleblower yang jujur dan telus dikenakan tindakan disiplin seperti dipendekkan tempoh jawatan atau pertukaran kawasan.

Dalam forum itu, Pegawai Dasar dan Kajian APPGM-SDG, Dr Teo Lee Ken menyebut bahawa perlu ada pendekatan untuk memperkasakan institusi dan mewujudkan mekanisme yang bersifat telus.

Ini dilakukan supaya sesiapa pun tanpa mengira latar belakang berupaya meletakkan orang yang bersalah sebagai orang yang salah dan sesiapa yang melakukan korupsi, dia melakukan korupsi, tidak bersimpang-siur.

Oleh itu, budaya menegur demi menegakkan yang hak dan menumpaskan kebatilan harus menjadi tindakan yang dimuliakan.

Dalam forum itu, Haji Badlishah turut menekankan bahawa komuniti harus sentiasa berada dalam minda yang cergas dan cerdas dalam membantu negara agar mengekalkan kepimpinan yang akauntabiliti dan ketelusan dalam menjalankan tanggungjawabnya.

Kuasa mesti dikawal, ujarnya. Tegurlah pemimpin apabila ia salah dan adalah sesuatu yang tidak wajar sekiranya para pengikut hanya menurutinya secara membabi buta. Sekiranya budaya teguran ini terus berlaku, kita boleh mengimpikan negara yang makmur dan mampan melaju ke hadapan.

Oleh itu, integriti perlu bermula dari diri sendiri. Hasil daripada didikan, kempen kesedaran yang berterusan, penguatkuasaan yang berkesan serta ketegasan kepimpinan, budaya integriti dapat disuburkan dalam keluarga, masyarakat dan negara.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi akhir Ramadan

Telah kita saksikan bahawa insiden menggila yang berlaku terhadap pendudukan Israel di Baitulmaqdis (Jerusalem) sebagai usaha terdesak untuk menunjukkan bandar itu seolah-olah berada di bawah pemilikan Israel, di samping usaha Netanyahu untuk mendapatkan persetujuan penjajahan atas alasan politik dan pilihan raya.

Sebulan yang lalu, pertembungan di kota Baitulmaqdis antara rakyat Palestin dan pasukan ketenteraan Israel tidak berhenti. Namun, hari-hari terakhir pada bulan Ramadan menyaksikan pertembungan yang sangat luar biasa di Masjid al-Aqsa, yang mana bunyi tembakan peluru dan bom Israel membingitkan, menyebabkan ratusan cedera.

Pertemuan yang terjadi tidak boleh dianggap sebagai peristiwa biasa-biasa. Namun, ia berada dalam kerangka pertempuran untuk sebuah kedaulatan ke atas Baitulmaqdis. Ini berdasarkan sokongan rasmi Israel untuk ekstremis Yahudi dan usaha Perdana Menteri Israel itu bagi melepaskan diri daripada krisis dalamannya.

Melalui apa yang berlaku ini, Israel berusaha atau tepatnya ‘acah-acah’ berusaha sebagai pemegang kedaulatan terhadap kota itu termasuk Masjid Al-Aqsa, yang mana mereka seakan telah berhasil menampakkan gambaran yang bertentangan bahawa ia adalah kota yang dikuasai dan ditindas.

Sejak awal Ramadan, kota Baitulmaqdis telah menyaksikan serangan oleh pasukan polis Israel terutama di kawasan kejiranan Bab al-Amud dan Sheikh Jarrah, yang kemudiannya meluas ke Masjid al-Aqsa mengakibatkan ratusan cedera dan berlaku penahanan dalam kalangan rakyat Palestin.

Pada pagi Isnin di hujung-hujung Ramadan, pasukan tentera Israel menyerbu halaman Masjid al-Aqsa menggunakan peluru getah, bom tangan dan gas pemedih mata hingga menyebabkan sekitar 215 orang cedera sebelum mereka keluar daripada pekarangannya pada tengah hari.

Sebelumnya pada awal Ramadan, kelompok-kelompok ekstremis Yahudi mengumumkan rancangan mereka untuk menyerbu Masjid al-Aqsa pada 28 Ramadan untuk melakukan ritual agama mereka.

Ia bersempena apa yang mereka anggap sebagai Hari Al-Quds yang mana Israel menduduki Baitulmaqdis Timur sekitar tahun 1967 diikuti dengan perarakan yang kebiasaannya berlangsung pada waktu petang.

Menurut penulis Palestin, Muhammad Abu Allan, beliau percaya bahawa Israel tidak akan melepaskan peluang untuk memperluaskan penguasaannya terhadap kota Baitulmaqdis.

“Kejadian Bab al-Amud dan sekitar Syeikh Jarrah bukanlah sesuatu yang baru dalam politik Israel, melainkan sesuatu yang berterusan sejak tahun-tahun awal penjajahan,” kata beliau.

Menurutnya lagi, apa yang berlaku di sana adalah pertempuran untuk menguasai kota suci itu.

Abu Allan menganggap puak Israel, pihak Palestin bertanggungjawab atas peristiwa-peristiwa tersebut berada dalam kerangka usaha untuk “menimbulkan lebih banyak ketegangan.”

Penganalisis politik Nawwaf al-Amer mengemukakan alasan lain bahawa Benjamin Netanyahu menggunakan sikap ekstremis Yahudi untuk memenuhi cita-citanya dan mengubah ruang keamanan di wilayah itu untuk menarik lebih banyak suara bagi mempertahankan dirinya dalam kerajaan, dan untuk menunjukkan dirinya adalah penyelamat yang akan menyelamatkan Israel.

Netanyahu kini dalam perbicaraan sementara menunggu tiga kes rasuah dan dipercayai bahawa kehilangan jawatan Perdana Menteri dapat mempercepatkan pemenjaraannya!

Al-Amer mengatakan bahawa Netanyahu juga berusaha untuk mengekalkan perpaduan partinya (Likud) dengan menyerbu dan meningkatkan aksi di lapangan.

Realitinya entiti Israel tidak dapat hidup tanpa ketegangan. Setiap kali pemimpin Israel berusaha untuk menunjukkan kepada masyarakat bahawa mereka menjadi sasaran dengan mencipta musuh baru, namun agenda atau perancangan sebegitu selalunya gagal.

Hatem Abdel Qader, ahli Majlis Revolusi gerakan Fatah mengatakan kerajaan Israel dikaitkan dengan perarakan yang ingin disusun oleh kelompok ekstremis Yahudi dalam jumlah puluhan ribu di Baitulmaqdis Timur pada Isnin.

Dalam pada itu, rejim Zionis sedang berusaha membuat persiapan perarakan dan serbuan pendatang haram Yahudi terhadap Masjid al-Aqsa, dengan mencegah majoriti penduduk (Palestin) berada di Masjid al-Aqsa.

Dalam pesanan Hatem kepada rakyat Palestin, beliau mengatakan bahawa pihak penjajah “menggunakan semua cara penindasan yang kejam terhadap mereka.”

Petisyen dan kawasan rebutan Sheikh Jarrah

Bagi pakar keselamatan Yousef Al-Sharqawi pula, beliau percaya bahawa kerajaan haram Israel mengikut telunjuk ekstremis. Tentunya hak Israel yang diketuai oleh Benjamin Netanyahu tidak boleh melanggar kehendak ekstremis yang memihak kepada pemuda,  yang terus meningkat.

Kenyataan yang ditandatangani oleh kesatuan dan organisasi masyarakat sivil di UK mendesak kerajaannya mengambil tindakan terhadap pembersihan etnik oleh Israel di kawasan Baitulmaqdis Timur.

Realitinya, telah muncul lebih dari 1,500 orang Palestin menghadapi ancaman pembongkaran rumah di Baitulmaqdis Timur.

Oleh yang demikian, satu kenyataan yang ditandatangani oleh 17 kesatuan Inggeris dan organisasi masyarakat telah dikeluarkan bagi mengecam pengusiran haram Israel terhadap keluarga Palestin dan penggantian mereka dengan pendatang haram Yahudi di Sheikh Jarrah.

Petisyen tersebut merujuk kepada manipulasi demografi dan pembersihan etnik. Sebanyak 67 orang dari tiga keluarga di Sheikh Jarrah diusir pada tahun 2009, dan ia menyoroti keprihatinan mereka terhadap empat keluarga lagi yang kini menghadapi pengusiran tersebut hingga akan membuatkan mereka kehilangan tempat tinggal.

Dalam pada itu, Pengarah Kempen Solidariti Palestin, Ben Jamal berkata:

“Pengusiran ini adalah sebahagian daripada pelbagai polisi dan undang-undang jahat yang digunakan oleh Israel untuk menghapuskan etnik Palestin dari Baitulmaqdis.”

Menurutnya lagi, semakin banyak kumpulan hak asasi manusia dengan tepat mengenal pasti dasar dominasi dan penindasan kaum ini terhadap rakyat Palestin, yang mana ia sama dengan jenayah aparteid jahat oleh Israel.

Sebagaimana dilaporkan media, kerajaan UK juga turut mendesak menghentikan mengusir keluarga-keluarga ini dan memberi amaran kepada Israel agar bertanggungjawab atas segala tindakannya yang menyumbang kepada kejahatan aparteid tersebut.

Sheikh Jarrah adalah kejiranan Palestin di Baitulmaqdis Timur yang diduduki yang telah mengalami pengusiran paksa oleh tentera Israel. Ratusan keluarga telah melakukan protes akibat pengusiran enam keluarga Palestin, dan akibatnya lebih 200 orang Palestin cedera dan beberapa yang lain ditangkap setelah melaporkan keganasan penjajah Israel.

Menurut kenyataan rasmi daripada penduduk Sheikh Jarrah dari bulan Mac yang menyenaraikan tuntutan mereka, penjajah Israel telah berjaya menguasai empat setengah rumah dan memindahkan beberapa keluarga di Sheikh Jarrah sejak tahun 1972.

“Pada awal 2021, Mahkamah Majistret Baitulmaqdis mengeluarkan keputusan baru yang memberikan tempoh keluarga al-Jaouni, al-Qasim, Iskafi dan El-Kurds hingga 2 Mei untuk mengosongkan rumah mereka, dan memberikan tempoh keluarga al-Daoudi, al-Dajani dan Hammad sehingga Ogos. Sebagai tambahan, pengadilan mengeluarkan keputusan untuk membuang keluarga al-Sabbagh,” kata kenyataan itu.

Justeru, terdapat tiga cara untuk membantu menyelamatkan kediaman keluarga di Sheikh Jarrah seperti yang disarankan oleh sumber langsung dari kawasan itu termasuk penulis Mohammed El Kurd yang keluarganya dalam bahaya kehilangan rumah mereka.

Terdapat dua petisyen untuk ditandatangani iaitu #StopBaitulmaqdisExpulsions dan #SaveSheikhJarrah.

Petisyen itu juga mendesak agar orang ramai memanggil Setiausaha Negara AS, Tony Blinken dan Setiausaha Pertahanan, Lloyd Austin untuk menuntut penghentian pengusiran haram Palestin oleh Israel dan pembongkaran kediaman mereka.

AS memberikan bantuan ketenteraan kepada Israel lebih USD3.8 bilion setiap tahun, secara langsung melibatkan Amerika Syarikat dalam jenayah Israel di seluruh Palestin yang dijajah. Warganegara AS dapat mengirim surat kepada anggota kongres mereka berkenaan dengan Sheikh Jarrah di Al-Awda.org.

Terdapat kecenderungan syarikat media sosial menghapuskan kandungan yang berkaitan dengan Palestin dengan tuntutan melanggar Garis Panduan Komuniti. Mengikuti dan berkongsi semula status dan meningkatkan kesedaran menggunakan hashtag #SaveSheikhJarrah dan setara dengan bahasa Arabnya # انقذوا_حي_الشيخ_جراح membantu memerangi kehilangannya.

Keluarga Sheikh Jarrah telah memberikan contoh tweet dalam bahasa Inggeris dan Arab untuk orang ramai meningkatkan kesedaran.

Sumbangan boleh dilakukan melalui sebuah NGO Grassroots Al-Quds.

Untuk mengikuti apa yang berlaku di Sheikh Jarrah,  sila ikuti perkembangan keluarga yang terkesan dengan tindakan kejam Israel ini melalui @mohammedelkurd, @muna.kurd15, @ayakhalaf.official dan @kokym7.

Oleh yang demikian, kita sebagai masyarakat dunia seharusnya menzahirkan rasa prihatin yang tinggi dengan kezaliman yang dilakukan Israel apalagi menjelang Syawal ini.

Bumi al-Quds bumi yang diberkati. Pada sisi lain, tentunya kita dapat melihat apa yang terjadi di Baitulmaqdis adalah sebagai bukti perjuangan rakyat Palestin dan mengingatkan kita bahawa adanya generasi yang mempertahankan identitinya dan tidak menerima hak dan tanahnya dilanggar mahupun diceroboh oleh sesiapa dengan sesukanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Moga segera ternoktah semua ini

Tentunya jika tempoh Perintah Kawalan Pergerakan (PKP) ditamatkan pada 31 Mac sebagaimana sebelum ini, boleh jadi ia akan meningkatkan semula jumlah kes yang dijangkiti.

Menurut Pakar Kesihatan Awam, Dr Hanafiah Bashirun, antara punca kenapa tempoh PKP ini dipanjangkan oleh kerajaan kerana kemungkinan jumlah pesakit akan bertambah akibat daripada pembelian panik dan tindakan balik kampung secara besar-besaran sebelum 18 Mac lalu.

Kemungkinan besar juga jelasnya, jumlah tersebut akan melambung tinggi. Oleh itu, kita mahu jumlah kes baru menjelang 14 April nanti adalah satu digit atau kosong kes baharu.

Sudah pasti, jika jumlah kes baharu masih tidak menunjukkan tanda-tanda penurunan dan masih ramai rakyat yang degil mengikut arahan yang diperintahkan, kemungkinan besar kerajaan akan meneruskan PKP sehingga keadaan benar-benar selamat.

Dalam situasi ini, kita semua sebagai rakyat Malaysia perlu memberikan kerjasama dan sentiasa mematuhi arahan iaitu duduk di rumah dan jangan ke mana-mana.

Sebagaimana diketahui, apa yang terjadi di Itali adalah sesuatu pengalaman pahit kepada dunia. Mereka tetap tidak dapat menanggung situasi yang menular itu, walaupun hakikatnya, negara itu mempunyai sistem kesihatan terbaik. Realiti ini kita semua perlu terima, sesiapa pun tidak mahu tragedi di Itali berlaku di negara ini.

Justeru, kita semua perlu bertanggungjawab menjadi pemutus rantai merebaknya wabak ini dengan satu cara, berdiam diri, duduk di rumah masing-masing dalam satu tempoh yang ditetapkan oleh kerajaan.

Memang ia agak mustahil untuk dilakukan kerana sifat fitrah manusia mahukan kebebasan, keluar berjalan-jalan. Tetapi dalam kondisi ini, kita semua perlu bersatu dan bersedia menghadapi apa juga kemungkinan pada masa depan.

Selain itu, ayuhlah sama-sama kita berdoa memohon keampunan Allah dan merayulah dengan bersungguh-sungguh agar Allah segera mengangkat wabak penyakit yang melanda dunia ini dengan segera serta berdoa agar para saintis menjumpai vaksin atau antivirus yang sesuai bagi menghapuskan COVID-19.

Dalam pada itu, pengumuman Perdana Menteri, Tan Sri Dato’ Muhyiddin Yassin untuk memanjangkan lagi tempoh Perintah Kawalan Pergerakan (PKP) sehingga 14 April dalam perutusan khas beliau adalah satu tindakan tepat bagi memutuskan jangkitan wabak koronavirus (COVID-19) kerana tempoh 14 hari pertama dilihat tidak mencukupi.

Menurut laporan pihak polis, lebih 95 peratus rakyat Malaysia telah mematuhi perintah ini PKP yang telah berkuatkuasa sejak 18 Mac lalu. Maka, jalan-jalan raya menjadi lengang, pusat-pusat membeli belah ditutup, pusat-pusat rekreasi awam juga lengang dan ramai yang telah mematuhi nasihat duduk diam-diam di rumah.

Namun, terdapat beberapa insiden kecil pelanggaran perintah ini di sana-sini hinggakan pihak polis dan tentera telah dikerah untuk mengambil tindakan tegas bagi mengawal keadaan serta termasuk menutup tempat-tempat awam yang masih dikunjungi oleh ramai orang dan menahan individu-individu yang masih berdegil dan tidak mahu mematuhi arahan yang dikeluarkan pihak kerajaan.

Demi memastikan perintah larangan pergerakan ini dipatuhi dan tindakan ini mencapai hasil yang dihasratkan iaitu membendung penularan wabak COVID-19, pihak berkuasa terpaksa mengambil tindakan tegas kepada mereka ingkar.

Akhirnya, sebagaimana kata Perdana Menteri, jika perintah ini tidak dipatuhi, maka ia tidak akan membawa apa-apa kesan positif dan segala tindakan kita akan menjadi sia-sia.


Sumbangan Ramadan untuk fakir miskin Batu Tiga

Pogram bermula dengan ucapan alu-aluan oleh Nazir Masjid, Ustaz Zakaria Kassim. Beliau menekankan bahawa pihak masjid mengalu-alukan apa-apa saja program bersama dengan mana-mana organisasi kecuali yang berkaitan dengan politik.

Kemudian program diteruskan dengan tazkirah oleh Timbalan YDP IKRAM Selangor, Ustaz Samsul Maarif Ismail. Para jamaah kemudian bersedia untuk berbuka dan bersolat Maghrib. Hampir 450 orang telah menghadiri majlis ini, mengatasi sasaran asal seramai 400 orang.

Selepas solat Maghrib dan berbuka puasa, Imam Muda Osama Abu Warda memberi penerangan ringkas tentang perkembangan terkini di Palestin. Beliau menekankan kewajipan seluruh umat Islam untuk membantu membebaskan Palestin dan Masjid al-Aqsa.

Selepas itu, beliau mengimamkan solat Isyak, tarawih dan witir, yang diiringi dengan tazkirah Ustaz Abdullah Hashim yang dijemput pihak masjid selepas tarawih rakaat ke-4. Beliau menyarankan agar amalan sedekah diteruskan pada bulan-bulan lain, bukannya terhenti pada bulan Ramadan sahaja.

Majlis diteruskan dengan ucapan YB Ir Khalid Samad, Ahli Parlimen Shah Alam dan YB Hjh Rodziah Ismail, Exco Selangor merangkap ADUN Batu Tiga. Kedua-duanya kemudian telah menyampaikan sumbangan tajaan IKRAM dan DUN Batu Tiga kepada lebih 100 orang fakir miskin. Turut mengiringi YB Khalid memberikan sumbangan ialah YDP IKRAM Selangor, Prof Madya Ustaz Hasanuddin Mohd Yunus.

Turut hadir ialah Ketua Kampung Batu Tiga, Dr Tahir Abd Rahman dan YDP IKRAM Shah Alam, Hj Norazmi Mat Noh serta ahli-ahli IKRAM Shah Alam. Kutipan untuk Palestin juga dibuat oleh Aqsa Syarif Shah Alam dengan mengumpulkan derma sebanyak RM1,872.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hak Anak Kelahiran Luar Negara Bapa Warga Asing: Percepatkan Pindaan Perlembagaan

Pertubuhan IKRAM Malaysia (IKRAM) menggesa pindaan Perlembagaan Persekutuan terhadap Item 1(b) dan 1(c) dalam Bahagian II, Jadual Kedua, Perlembagaan Persekutuan dengan menggantikan perkataan ‘bapa’ kepada ‘ibu atau bapa’ dapat dipercepatkan.

Hal ini bagi membolehkan anak yang dilahirkan di luar negara oleh ibu warganegara tetapi bapa warga asing dapat diiktiraf secara automatik sebagai warganegara.

IKRAM berpendapat bahawa pindaan tersebut adalah mustahak dan perlu dibuat segera selepas keputusan oleh Mahkamah Rayuan pada 5 Ogos 2022 yang memutuskan bahawa Item 1(b) dan 1(c) dalam Bahagian II, Jadual Kedua, Perlembagaan Persekutuan hanya mengehadkan kewarganegaraan automatik kepada anak yang dilahirkan dalam negara sahaja bagi kes ibu warganegara tetapi bapa warga asing.

Hal ini menyebabkan anak yang dilahirkan di luar negara oleh ibu warganegara tetapi bapa warga asing tidak akan menerima kerakyatan Malaysia secara automatik.

IKRAM memandang bahawa pindaan ini adalah lebih adil, saksama dan rahmah bukan sahaja kepada ibu-ibu yang menghadapi situasi yang serupa, malah turut memberi impak kepada kesejahteraan anak-anak.

Hal ini memandangkan ibu-ibu memainkan peranan yang sangat penting dalam pembangunan dan pembesaran anak-anak yang mana akan berlaku banyak kesukaran kepada si ibu untuk membesarkan anak-anak tersebut sekiranya anak-anak tersebut tidak mendapat kerakyatan secara automatik, lebih-lebih lagi jika mereka menetap dan bermastautin di Malaysia.

IKRAM juga melihat bahawa penafian hak warganegara hanya kerana anak tersebut dilahirkan di luar negara dan bapanya adalah merupakan warga asing adalah merupakan satu diskriminasi dan tidak relevan lagi untuk diamalkan dalam dunia globalisasi tanpa sempadan pada masa kini.

IKRAM menyeru kerajaan dan semua ahli Parlimen untuk bersatu hati serta bertindak secara progresif dan proaktif dalam merealisasikan pindaan ini demi membolehkan anak-anak yang dilahirkan di luar negara oleh ibu warganegara tetapi bapa warga asing diberi kewarganegaraan secara automatik demi keadilan kepada semua.

Hj Badlishah Sham Baharin
Presiden
Pertubuhan IKRAM Malaysia


Berlakulah Adil Kepada Anak-anakmu

Anak adalah salah satu anugerah terbesar daripada Allah SWT. Setiap individu yang telah pun membina rumah tangga, pasti mengimpikan kehadiran seorang anak di sisi mereka.

Anak menjadikan hari-hari sebuah keluarga kecil menjadi ceria. Anak juga adalah pengubat kesunyian dalam mahligai perkahwinan.

Oleh kerana itu, panjatkanlah banyak-banyak kesyukuran kepada Allah SWT atas rezeki anak yang Dia berikan kerana tidak semua orang merasakannya.

Ada pasangan suami isteri sudah bertahun-tahun berkahwin tapi tak kunjung jua dikurniakan anak walau seorang.

Padahal pelbagai kaedah sudah mereka lakukan agar si isteri mengandung. Pergi jumpa doktor, pergi berubat tradisional tapi tidak jua membuahkan hasil. Pada akhirnya, semuanya itu adalah atas kehendak Allah.

Selain daripada berikhtiar sehabis daya, doa juga amat penting untuk kita panjatkan ke hadrat Ilahi. Doa adalah senjata ampuh bagi seorang mukmin. Kita diperintahkan agama agar jangan sesekali berputus asa dari berdoa kepada Allah.

Sesiapa yang langsung tidak meminta kepada-Nya, maka ia termasuk orang yang sombong. Sesungguhnya tiada daya dan kekuatan kita kecuali hanya daripada Allah.

Pada era globalisasi ini, sememangnya tidak mudah untuk kita mengasuh dan mendidik anak. Terlalu banyak cabaran dan fitnah dunia yang perlu kita hadapi dan memberi kefahaman berkenaan hal itu kepada anak-anak.

Seiring tumbuh besarnya anak, mereka semakin menjauh daripada kita. Ini bukan bermakna mereka enggan dekat dengan orang tuanya tetapi mereka mempunyai circle tersendiri. Lambat-laun mereka perlu mengembara ke luar rumah, sama ada untuk menimba ilmu ataupun bekerjaya.

Oleh itu, semenjak dari kecil lagi kita mesti menanamkan pendidikan berdasarkan syariat Islam ke dalam jiwa anak-anak. Didik mereka akan pentingnya pelajaran tauhid dan sunnah Nabi SAW disertai dengan amalan yang dilakukan sehari-hari.

Pendidikan agama ini sangat penting untuk difahami oleh anak-anak kita. Pemahaman inilah yang nantinya dapat menyelamatkan mereka daripada anasir-anasir jahat yang menyebar secara berleluasa di luar sana, sebagai contoh LGBT, zina atas nama cinta, akidah Syiah dan lain sebagainya.

Dewasa ini, ada sahaja segelintir ibu bapa mengadu bahawa anak mereka degil dan enggan mendengar arahan mereka, sehingga ada kes anak melarikan diri dari rumah.

Ada pula anak bercerita bahawa mereka lebih selesa berkongsi cerita atau pendapat dengan kawan-kawan berbanding orang tua sendiri. Allahul musta’an.

Betapa ruginya sebagai ibu bapa andai anak sendiri tidak menyukai kehadiran mereka. Di manakah silapnya? Ayah bonda atau anak?

Untuk ibu bapa, sebaiknya muhasabah diri kita. Mungkin ada di antara kita bersikap tidak adil terhadap anak-anak. Barangkali kita melebihkan seorang berbanding yang lain. Tanpa sedar, barangkali kita pernah memuji bakat anak kita yang seorang dua tapi melupakan yang lain.

“Berlakulah adil kepada anak-anakmu, berlakulah adil kepada anak-anakmu.” (HR Abu Dawud, No. 3544, Kitab Ijarah (Upah), Bab Membezakan Anak Dalam Pemberian)

Salah satu cara untuk kita menambat hati anak-anak adalah dengan membahagikan kasih sayang secara sama rata. Jangan sampai ada yang berat sebelah.

Masing-masing daripada anak kita itu ada keistimewaannya tersendiri. Yang pertama mungkin pandai dalam akademik, yang kedua jaguh dalam bersukan, yang ketiga ringan tangan membantu kerja-kerja rumah dan begitu juga seterusnya.

Gali apa saja kelebihan yang terdapat dalam diri anak kita. Pujilah mereka semua dan berilah hadiah setiap seorang.

Dengan demikian, insya-Allah jiwa anak akan mudah lunak apabila kita memberikan nasihat ataupun teguran kepada mereka.

Nabi Muhammad SAW adalah manusia yang paling baik dalam melayan keluarganya, termasuklah anak-anak kecil.

Pernah sekali ada seorang anak kecil terkencing semasa berada di ribaan baginda tapi baginda langsung tidak marah. Baginda mengambil air lalu memercikkannya ke atas najis kencing tersebut.

Disebutkan juga satu cerita bahawa Rasulullah SAW pernah mendukung Umamah binti Abi al-‘Ash di atas tengkuk baginda. Apabila baginda rukuk, baginda meletakkannya dan apabila bangun baginda mengangkatnya semula.

Walhal pada masa itu, baginda menjadi imam solat jamaah. Baginda tidak berasa rimas, malahan melayan saja kerenah anak-anak kecil. Sungguh pada zaman kita ini jarang sekali ada nuansa sedemikian.

Sesiapa yang tidak ada sifat kasih sayang, maka dia juga tidak disayangi. Maka, jika kita mahu lebih akrab dengan anak, anak gemar berkongsi cerita dengan kita, sayangilah mereka dengan sepenuh hati tanpa pilih kasih. Bagaimana anak ketika dewasa nanti, kitalah yang telah mencorakkannya.

“Tidak ada seorang anak pun yang terlahir kecuali dia dilahirkan dalam keadaan fitrah. Maka kemudian kedua orang tuanya yang akan menjadikan anak itu menjadi Yahudi, Nasrani atau Majusi…” (HR Bukhari, No. 1385)

Maksudnya di sini, jalan kehidupan anak itu adalah bergantung daripada didikan orang tuanya. Sekiranya ibu dan ayahnya melukiskan yang baik-baik saja di garis kehidupan yang perlu dilangkahi anak, maka insya-Allah anak akan tetap di jalan yang lurus kendatipun nanti terbentang beberapa godaan dan halangan.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rai anak yatim, asnaf dan tahfiz Rohingya

Berlangsung di Taman Botani Perdana di sini, para peserta terdiri daripada penghuni dua pusat komuniti Rohingya di Sungai Tekali dan Puchong serta para pelajar Tahfiz Al-Amin MyCARE.

“Anak-anak ini telah dihiburkan dengan pelbagai aktiviti antaranya ‘Funny Face Sandwich’, sukaneka dan perjalanan mengelilingi taman dengan menaiki Trem,” kata wakil MyCARE.

Terserlah kegembiraan mereka apabila diraikan dengan istimewa sekali.

“Mereka sangat teruja menanti giliran untuk mendapatkan belon masing-masing dari Awang the Clown.”

Beliau berkata, program seperti ini amat dinanti-nantikan mereka pada setiap tahun.

“Walaupun setiap daripada mereka mempunyai kisah dan latar belakang yang berbeza, perbezaan ini tidak menghalang mereka untuk bersama-sama kanak-kanak lain berkongsi kegembiraan.”

Sehubungan dengan itu, pihak MyCARE merakamkan penghargaan kepada para penaja daripada Ara Wonder Cake, Bakso Koplo, Poptouchdesign dan individu yang telah menaja tiket, makanan dan minuman serta cenderahati untuk anak-anak yatim ini.

“Saya seronok dapat join aktiviti hari ini, setiap hari saya berdoa agar diberi peluang lagi seperti hari ini,” ujar salah seorang anak yatim yang hadir.

MyCARE turut mengucapkan tahniah kepada semua sukarelawannya serta penaja yang turut hadir menyantuni anak-anak yatim ini sepanjang program berlangsung.

Sebarang sumbangan kepada Kempen Bulan Anak Yatim boleh disalurkan kepada:

HUMANITARIAN CARE MALAYSIA Maybank Islamic: 5515 7500 4299 Bank Islam: 1209 2010 0349 04 CIMB: 8602 135 592

Rujukan sumbangan : #bulananakyatim Online : https://www.billplz.com/orange4orphan

Hantarkan bukti pembayaran ke account@mycare.org.my atau 013-7444760 (Whatsapp).


Rugi RM4.5 Trilion Akibat Rasuah: Reformasikan SPRM

SERI KEMBANGAN – Komitmen kerajaan melakukan siasatan berhubung laporan Malaysia mengalami kerugian besar akibat rasuah dan ketirisan perlu disusuli dengan tindakan tegas.

“Ketegasan dari segi amalan terbaik, etika kerja dan kaedah pemantauan perlu diteliti segera bagi memerangi gejala rasuah,” ujar Ketua Pegawai Eksekutif Yayasan Sinar Untuk Malaysia #RasuahBusters, Nurhayati Nordin.

Beliau berkata, ketirisan berlaku seperti dilaporkan sebanyak RM4.5 trilion datang daripada pelbagai faktor dan sektor.

“Kita ada Corruption Perspective Index yang menunjukkan kedudukan persepsi rasuah di negara ini perlu diperbaiki. Jadi indikator tersebut perlu diambil perhatian sebagai langkah awal kerajaan mengambil tindakan meneliti apakah punca utama rasuah begitu sukar dibendung dan apakah tindakan serta langkah yang boleh segera dilaksanakan.”

Pada Sabtu, Perdana Menteri, Dato’ Seri Anwar Ibrahim mengarahkan agar siasatan dijalankan berhubung laporan Malaysia mengalami kerugian mencecah RM4.5 trilion dalam tempoh 26 tahun akibat rasuah dan ketirisan.

Dalam pada itu, Rasuah Busters turut menggesa Tan Sri Azam Baki untuk melakukan reformasi dengan berkolaborasi dan menerima pandangan serta kritikan membina daripada pemegang taruh, pakar dan masyarakat sivil demi merealisasikan hasrat sebuah #MalaysiaTanpaRasuah.

“Perkara itu perlu dilakukan oleh Azam susulan pelantikan semula beliau sebagai Ketua Pesuruhjaya Suruhanjaya Pencegahan Rasuah Malaysia (SPRM) dalam tempoh setahun ke hadapan,” kata Nurhayati.

Menurutnya, Rasuah Busters mengalu-alukan iltizam pembanterasan rasuah di negara ini, yang disuarakan Azam susulan lantikan semula beliau.

“Pernyataan komitmen tersebut dilihat seiring dengan hasrat dan kerja keras oleh gabungan #RasuahBusters, masyarakat sivil dan pelbagai pihak yang mahukan amalan rasuah dan ketirisan di negara ini dapat dibendung sepenuhnya.”

Ujarnya lagi, ini adalah masanya untuk Azam bersama SPRM merealisasikan tekad tersebut dalam tempoh satu tahun ke hadapan agar reformasi institusi dan legislatif yang dikemukakan dalam tuntutan-tuntutan #RasuahBusters segera dilaksanakan secara menyeluruh.

Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan pelantikan semula Azam sebagai Ketua Pesuruhjaya SPRM.

Ketua Setiausaha Negara, Tan Sri Mohd Zuki Ali menerusi kenyataan pada Rabu memaklumkan, perkara itu selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Sebelumnya, pendedahan EMIR Research berhubung Malaysia mengalami kerugian sebanyak RM4.5 trilion akibat rasuah sepanjang tempoh 26 tahun menunjukkan gejala itu cukup membarah di negara ini.

Berikutan itu, Pengerusi Rasuah Busters Negeri Selangor, Wilayah Persekutuan dan Putrajaya, Profesor Dr Hamdan Daniel M Sharib menyeru komitmen bersama bagi menoktahkan gejala tersebut daripada terus membawa kerosakan terhadap Malaysia.

“Jika kita tidak bangkit menolak rasuah, maka bila lagi. Cukuplah angka trilion itu menjadi isyarat yang jelas bahawa gelaja rasuah harus ditamatkan. Kebersamaan kita dituntut bagi memerangi gejala buruk itu.”

Menurut data yang dikeluarkan oleh Emir Research pada Khamis, akibat daripada gejala rasuah ini menyebabkan negara terdedah dengan neokolonisasi dan eksploitasi dan berpotensi besar kehilangan kelebihan daya saing di peringkat global.

Ini kerana ia akan mengurangkan keyakinan pelaburan tempatan dan asing, terutamanya yang boleh mewujudkan pekerjaan bernilai tinggi dan aktiviti ekonomi, manakala pelaburan asing yang bersifat eksploitasi akan kekal berkembang dengan rasuah di tahap yang tinggi.

Menerusi perubahan mundur dalam keutamaan perbelanjaan, rasuah menjejaskan keupayaan negara untuk menggalakkan pertumbuhan yang mampan dan inklusif.

Hamdan turut mencadangkan supaya undang-undang serta hukuman berkaitan rasuah untuk segera diperketatkan.

“Mungkin sudah tiba masanya undang-undang dan hukuman yang lebih berat dikenakan terhadap perosak negara kita ini. Sebat dan hukuman yang ‘berlipat ganda’ perlu dikenakan, ini bagi memberi amaran kepada mereka bahawa jangan sesekali terlibat dengan gejala buruk ini,” tegasnya.

Sementara itu menurut Hamdan lagi, pihaknya juga akan terus menyemarakkan kempen antirasuah dalam memberi kesedaran kepada rakyat.

“Kami akan terus ‘menghidupkan’ perasaan benci terhadap rasuah, kita akan turun ke bawah dalam mengajak masyarakat bersama menolak perbuatan jijik rasuah,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ikram ucap tahniah buat Dr Mohamed Morsi, Presiden Mesir yang baru

Pertubuhan  Ikram Malaysia (Ikram) mengucapkan setinggi-tinggi tahniah dan  menzahirkan rasa keyukuran di atas kemenangan Dr Mohammed Morsi Isa  al-‘Ayyat calon Ikhwanul Muslimin yang bertanding untuk Pilihan Raya  Presiden Mesir mewakili Parti Hizbul Hurriyah wal ‘Adalah atau Freedom and Justice Party (FJP) pada 16 dan 17 Jun 2012.

Kemenangan  beliau yang telah diisytiharkan secara rasmi semalam oleh Farouq  Sultan, Pengerusi Suruhanjaya Pilihan Raya Mesir pada 24 Jun 2012  disambut penuh kegembiraan oleh seluruh rakyat Mesir khususnya di  Dataran Tahrir. Beliau mendapat sokongan 51.7% undi manakala Ahmad  Syafik sebanyak 48.3% dalam satu pilihan raya demokrasi pertama dalam  sejarah Mesir.

Ikram turut mengucapkan tahniah kepada  seluruh rakyat Mesir yang telah memilih calon Ikhwan sebagai Presiden  baru bukan hanya untuk kelompok tertentu bahkan mewakili seluruh bangsa  Mesir sama ada Muslim mahupun Koptik Kristian.

Sesungguhnya  kita semua harus meyakini bahawa ini adalah satu rahmat dan pertolongan  Allah SWT selepas 83 tahun perjuangan Ikhwanul Muslimin yang diasaskan  oleh Imam Syahid Hassan Al-Banna melalui satu tempoh yang lama dan zaman  penuh gelora.

Pelbagai tekanan, sekatan, pemenjaraan,  penyeksaan dan pembunuhan yang dilakukan oleh Rejim Mesir yang terdahulu  terhadap pemimpin dan anggota Ikhwanul Muslimin tidak pernah melemahkan  tekad perjuangan mereka. Mereka juga berjaya memimpin rakyat  bersama-sama seluruh bangsa Mesir dalam Revolusi 25 Januari 2011 yang  menyaksikan sejarah dunia tumbangnya pemerintahan Hosni Mubarak yang  kini merengkok di dalam penjara seumur hidup atas kekejaman dan  kezaliman yang telah dilakukannya.

Ikram berdoa dan  menyeru agar seluruh warga dunia dan masyarakat antarabangsa memberi  pengiktirafan kepada rakyat Mesir yang telah membuat pemilihan yang sah  mengikut perlembagaan Mesir.

Ikram berpandangan pihak  Majlis Tentera Mesir (SCAF) wajar mengembalikan semula kuasa Presiden  sepenuhnya, memulangkan hak dan kuasa Parlimen untuk menggubal  perlembagaan, menjamin kebebasan rakyat serta mewujudkan kestabilan dan  memulihkan harapan negara Mesir yang baru.

Kepada Allah SWT kita rafakkan kesyukuran dan kepada-Nya kita kembalikan segala urusan.

Dr. Mohd Parid Sheikh Haji Ahmad  Presiden Pertubuhan Ikram Malaysia (Ikram)


Terima kasih kakitangan KKM, rakyat perlu ubah gaya hidup

Pertubuhan IKRAM Malaysia (IKRAM) mengucapkan tahniah dan terima kasih kepada kakitangan dan petugas Kementerian Kesihatan Malaysia (KKM) dalam menangani kes COVID-19.

IKRAM amat menghargai khidmat cemerlang pasukan KKM di barisan hadapan. Selain berdepan risiko jangkitan, mereka pasti keletihan, tiada cuti dan tiada rehat.

IKRAM menyeru rakyat Malaysia supaya bersolidariti dan bekerjasama untuk mengawal jangkitan serta tidak memburukkan keadaan.

Rakyat perlu berkorban dengan mengubah gaya hidup untuk sementara waktu demi menyumbang kepada kawalan virus ini.

Rakyat perlu mengurangkan pergerakan, percutian, perjalanan dan perjumpaan atau perhimpunan yang melebihi 20 orang.

Selain itu, sentiasalah mematuhi arahan dan langkah-langkah yang disarankan KKM antaranya:

i) Mengelakkan daripada menyentuh mata, hidung dan mulut tanpa membasuh tangan terlebih dahulu.

ii) Membasuh tangan dengan kerap menggunakan air dan sabun sekurang-kurangnya untuk tempoh 20 saat atau menggunakan ‘hand sanitiser’.

iii) Mengelakkan daripada mendekati mereka yang mempunyai gejala jangkitan saluran pernafasan seperti batuk atau selesema.

iv) Mengamalkan etika batuk iaitu menutup mulut dan hidung dengan tisu apabila batuk mahupun bersin, seterusnya membasuh tangan dengan serta-merta.

v) Jika mempunyai gejala jangkitan saluran pernafasan, sila pakai penutup hidung dan mulut (face mask) serta kekalkan jarak yang selamat (iaitu sekurang-kurangnya 1 meter) daripada orang lain di persekitaran.

Dengan kerjasama rakyat Malaysia melalui langkah-langkah ini, ia akan mengurangkan bebanan tugas pasukan KKM yang sedang bekerja keras untuk membendung COVID-19 di barisan hadapan.

Semoga Allah SWT memberikan kekuatan, kesihatan dan kesejahteraan kepada pasukan ini seterusnya menghindarkan kita daripada wabak ini.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Presiden IKRAM Sempena Aidilfitri  1437H

Allahu Akbar! Allahu Akbar! Allahu Akbar! Walillahil Hamd!

Segala puji-pujian kepada Allah SWT, pemilik alam semesta. Selawat dan salam buat junjungan besar Nabi Muhammad SAW, para sahabat, tabiin serta ummah yang meneruskan perjuangan membela kebenaran hingga ke hari kiamat.

Setinggi-tinggi kesyukuran kepada Allah SWT kita ucapkan kerana diberi kemampuan menunaikan tanggungjawab melaksanakan perintah Allah SWT menunaikan kewajipan ibadah Ramadan. Semoga ibadah yang kita lakukan dengan berpuasa pada siangnya dan mendirikan ibadah malam mampu menjadikan kita orang yang bertakwa.

Firman Allah SWT dalam surah al-Baqarah, ayat 183:

“Wahai orang-orang yang beriman! Diwajibkan atas kamu berpuasa sebagaimana telah diwajibkan atas orang-orang yang terdahulu daripada kamu, agar kamu bertaqwa.”

Hari ini adalah hari kegembiraan bagi semua orang-orang yang beriman dan bertakwa yang telah berjaya menunaikan kewajipan yang diperintahkan Allah SWT dan kembali kepada fitrah yang suci setelah sebulan melalui pentarbiahan melalui madrasah Ramadan melawan dorongan hawa nafsu dan menundukkan jiwa kepada mentaatati Allah yang akhirnya menjadikan hati-hati kita kembali bersih dengan keimanan yang akan menjana daya juang di pelbagai relung dan medan amal.

Oleh itu, adalah wajar bagi kita menyambutnya pada hari ini dengan bertasbih, bertahmid, bertahlil serta bertakbir membesarkan serta memuji dan memuja Allah SWT dan bersyukur atas kemenangan keimanan dan ketakwaan kepada Allah SWT.

Saya menyeru kepada semua ahli IKRAM untuk bersama-sama umat melakukan ibadah solat sunat Aidilfitri bersama kaum keluarga dan mengambil peluang melakukan kunjungan ziarah kepada seluruh kaum muslimin tanpa mengira latar berlakang kerana semua muslimin adalah bersaudara.

Saya juga menyeru agar hubungan kekeluargaan antara anak dan kedua-dua ibu bapa diperkukuhkan serta hubungan dan jalinan kasih sayang antara suami dan isteri dipertingkatkan. Saya juga menyeru hubungan antara pimpinan IKRAM sama ada di pusat mahupun di negeri dan daerah dengan ahli terus diikat dengan jalinan ukhuwah dan mahabbah fillah kerana ini semua adalah rahsia dan asas kekuatan jamaah kita.

Kita semua wajar saling mendoakan dan bermaafan di bulan yang mulia ini. Syawal juga adalah bulan pengukuhan persaudaraan dan perpaduan ummah. Marilah kita hulurkan salam persaudaraan dan kasih sayang. Lupakan persengketaan lama dan hulurkan kembali tali kemaafan dan kasih sayang sesama kita.

Pada bulan yang penuh kemuliaan ini kita juga tidak harus melupakan golongan yang memerlukan, yang ditimpa bencana, anak-anak yatim, ibu tunggal yang memerlukan bantuan dan fakir miskin yang menuntut pembelaan.

Kita juga wajar terus mendoakan secara berterusan saudara Islam kita di bumi Palestin yang masih ditindas di bumi sendiri, saudara-saudara kita di bumi Syria terus bergolak dan bermandi darah, nasib umat Islam Rohingya di Myanmar, di Iraq, Yaman dan di dunia Arab yang sedang dirundung malang di tanah air mereka.

Marilah kita semua terus prihatin melakukan yang terbaik bagi menjayakan seluruh agenda pembaikan dan pengislahan bagi ummah dan masyarakat, menghulur tenaga dan memerah keringat, meningkatkan amal dan menggerakkan saf bagi meningkatkan sumbangan pertubuhan kita berkhidmat kepada masyarakat dan ummah.

Teruskanlah azam dan usaha untuk bersama-sama meningkatkan amal ke arah memperbaiki kondisi umat, masyarakat dan negara ke satu tahap perkembangan dan kemajuan yang lebih baik, sejajar dengan kehendak syariah dan wawasan kita memacu perubahan masyarakat dan negara dan membangunkan Malaysia sebagai negara rahmah mithali.

Semoga seluruh amal yang kita lakukan dengan penuh kejujuran dan keikhlasan dalam memperjuangkan kalimah Allah yang tinggi dan membela agama ini diterima Allah SWT dan disaksikan oleh orang-orang yang beriman.

Selamat menyambut Hari Raya Aidilfiri 1437H, Minal ‘Aaidin wal Faaizin.

USTAZ DR MOHD PARID SHEIKH AHMAD
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perang Palestin-Israel: Hampir 1,000 kematian di Gaza

GAZA – Kementerian Kesihatan Palestin hari ini memaklumkan angka kematian di Gaza meningkat hampir 1,000 dalam serangan yang memasuki hari keempat.

Memetik laporan CNN, kementerian itu berkata, kira-kira 950 orang terbunuh, manakala 5,000 lagi cedera dalam serangan ke atas Gaza.

Sementara itu, Angkatan Pertahanan Israel berkata, sekurang-kurangnya 1,200 orang maut di Israel sejak Sabtu lalu.

Menteri Pertahanan Israel, Yoav Gallant pada Isnin mengarahkan ‘sekatan sepenuhnya’ ke atas Gaza, dan akan menghentikan bekalan elektrik, makanan, air serta bahan api ke kawasan itu.

Setiausaha Agung PBB, Antonio Guterres semalam turut berkata, beliau ‘sangat tertekan’ dengan pengumuman Israel mengenai pengepungan sepenuhnya ke atas Gaza.

Dalam pada itu, lebih 263,000 orang dilapor kehilangan tempat tinggal di Gaza susulan serangan udara berterusan oleh Israel, dengan jumlah itu dijangka terus meningkat.

Statistik terbaharu itu didedahkan oleh Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA) pada awal Rabu.

Memetik CNN, OCHA memaklumkan, daripada jumlah keseluruhan yang dipindah, sekurang-kurangnya 175,486 orang mencari perlindungan di sekolah milik Agensi Bantuan Pertubuhan Bangsa-Bangsa Bersatu untuk Pelarian Palestin (UNRWA).

Perpindahan baharu itu menambah kepada kira-kira 3,000 penduduk Palestin yang dipindahkan sebelum ini.

“Serangan udara Israel telah menyasarkan pemasangan telekomunikasi, memusnahkan dua daripada tiga talian utama untuk komunikasi mudah alih yang telah mengganggu perkhidmatan mudah alih dan internet,” kata OCHA seperti dilapor media antarabangsa itu.

Agensi itu menambah, pertambahan angka tersebut meningkatkan beban kes bagi organisasi kemanusiaan untuk memenuhi keperluan asas mereka yang terjejas seperti tempat tidur, makanan, serta kemudahan sanitasi.

OCHA berkata, keperluan asas seperti akses kepada air turut menjadi cabaran akibat kerosakan dan pengurangan bekalan kuasa kepada infrastruktur kumbahan.


KONSURI 2020 angkat martabat suri rumah

Selain itu, matlamat konvensyen ini ialah bagi menangkis stigma masyarakat terhadap kerjaya suri rumah yang dipandang enteng dan juga menjadikan suri rumah sebagai kerjaya pilihan pada masa hadapan.

Menurut Pengerusi Suri Rumah Rahmah (SRR), Nurul Huda Ahmad Nawawi, KONSURI 2020 berjaya dilaksanakan walaupun terdapat pelbagai halangan.

“(Halangan itu) antaranya ialah tidak dapat berbincang berhadapan kerana perbincangan dilakukan di alam maya,” ujar beliau.

Beliau berkata, pelbagai strategi dirancang dan pelbagai perkara tetap disusun rapi dalam konvensyen yang mensasarkan 300 suri rumah muda ini.

Tambahnya lagi, peserta yang mendaftar diberikan pautan ke Facebook group khas KONSURI 2020.

“Apa yang menariknya, KONSURI 2020 kali ini dijayakan sepenuhnya oleh para suri rumah dan disertai daripada kalangan suri rumah juga,” ujarnya.

Terdapat tiga slot yang diketengahkan dalam konvensyen kali ini iaitu ‘Suri, Dirimu Begitu Berharga’ yang disampikan oleh pendakwah bebas, Ustazah Asma Harun, ‘Suri Sihat Fizikal dan Mental, yang disampaikan oleh ahli psikologi klinikal, En Akif Basri dan ‘Bersama Ummi Profazz’.

“Sebuah konvensyen yang sangat best. Penuh dengan informasi yang mantap. Penceramah yang sangat best. Tahniah penganjur!” respons Nik Fatma Amirah yang menjadi peserta KONSURI.

Dalam pada itu, Wawa Shauqi pula berkata, inilah konvensyen yang menawarkan cadangan solusi kepada golongan yang jarang diberi tumpuan untuk dibantu.

“Terima kasih banyak-banyak pada pihak penganjur. Sebolehnya, saya nakkan ia berlangsung lebih lama. Tak puas. Sangat best. Ummi Profazz tu ibarat beri wake up call kepada ibu-ibu seperti saya yang selama ini lebih banyak fokus pada kesulitan jadi suri rumah. Lepas ni, insya-Allah lebih terinspirasi untuk berusaha dan jadi suri yang lebih kuat,”  jelasnya.

Menurutnya lagi, ia perlu dianjurkan berterusan kerana semangat mudah surut dan naik. Apabila selalu ada program sebegini, ia membantu juga mengekalkan momentum dan motivasi sebagai suri rumah.

“Pada saya, platform ini juga sesuai untuk ibu-ibu berkerjaya. Banyak info, tip, nasihat serta panduan yang boleh diikuti dan diamalkan. Tak terasa masa cepat berlalu. Sedar-sedar sudah di penghujung program,” luah, Zinnatul Asyikin Abdul Malik.

Menurutnya, ini adalah antara hikmah COVID-19, rupa-rupanya Allah SWT hendak lorongkan suri ummah supaya dapat mengikuti konvensyen ini walaupun sedang sibuk menguruskan rumah tangga.

“Tahniah untuk jentera penggerak konvesyen ini dan tahniah juga kepada suri ummah yang hadir. Mohon diadakan lagi konvensyen seperti ini di masa akan datang.”

KONSURI 2020 digerakkan oleh jawatankuasa dari seluruh pelusuk negara, yang mana tidak tertumpu hanya di satu negeri sahaja. Ia digerakkan oleh suri di luar Selangor seperti Terengganu dan secara global oleh suri luar negara iaitu Qatar.

Walaupun berbeza zon waktu, ia bukanlah penghalang untuk konvensyen ini dijayakan dan pihak penganjur berharap agar program ini mampu menjadi batu loncatan atas keterlibatan suri menyumbang secara efektif kepada masyarakat bagi pembangunan negara yang mampan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Condemns The Deadly Attack In Ankara, Turkey

Pertubuhan IKRAM Malaysia (IKRAM) condemns strongly of the terrorist attack in Ankara, Turkey which killed at least 37 people on Sunday night and express solidarity with the Turkish people.

IKRAM also condemns any movements or ideologies that seeks nothing but hate and death and hope that any individuals or group responsible for the attack will be brought to justice.

IKRAM and the Malaysian people support and convey our deepest sympathies and condolences to the families affected, the people and the Turkish government.

IKRAM will continue to strongly support all actions and activities against terrorism and together we pray for the world as a whole to be living in peace and harmony, insya-Allah.

Dr Mohd Parid Sheikh AhmadPresidentPertubuhan IKRAM Malaysia


Majlis Ramah Mesra meriah, perkukuh kejiranan

Majlis yang diadakan di Dewan Utama Kompleks  IKRAM di sini bertujuan meraikan para tetamu di samping memperkukuhkan hubungan kejiranan dan mengeratkan silaturahim dengan pelbagai pihak.

Majlis dimulakan dengan ucapan aluan Ketua Pegawai Operasi (KPO) Ibu Pejabat IKRAM, Hj Nordin Shafie dan diserikan dengan persembahan lagu raya daripada kumpulan Cut-Calory serta seterusnya ucapan Presiden IKRAM, Dr Mohd Parid Sheikh Ahmad.

Persembahan Cut-Calory, lagu Palestin dan perkongsian mualaf Filipina

Majlis turut diserikan dengan ucapan Datin Paduka Hajah Che Asmah Ibrahim, Ketua Wanita IKRAM serta beberapa orang tetamu, persembahan nasyid berbahasa Arab oleh aktivis NGO Palestin juga perkongsian kembali kepada Islam daripada mualaf Filipina.

Sekitar 250 orang tetamu pelbagai kaum yang terdiri daripada para anggota kejiranan Ibu Pejabat IKRAM, kakitangan dan wakil institusi-institusi IKRAM seperti Humanitarian Care Malaysia (MyCARE), IKRAM MUSLEH, Hidayah Centre Foundation (HCF) serta wakil pelbagai NGO, pertubuhan masyarakat madani serta ahli politik, hadir.

Tetamu dihidangkan dengan pelbagai jenis juadah raya seperti sate, nasi himpit, cendol, kek, bubur, roti jala, kuih raya termasuk hidangan makan tengah hari.

Antara tetamu yang hadir: Pesuruhjaya Tinggi Australia (1) dan WAMY (3)

Antara tetamu yang hadir ialah Pengerusi Bersih 2.0, Maria Chin Abdullah, Pesuruhjaya SUHAKAM, ADN Hulu Klang, YB Hj Saari Sungib, LPPKN, PIP PKS Malaysia, Dr Usman Jakfar dan Dr Pinta Pudiyanti Siregar, Pesuruhjaya Tinggi Australia, Elizabeth Le Bas dan wartawan bebas yang pernah ke Syria, Chris Lau.

Wakil NGO dan jemputan lain yang hadir antaranya Gabungan Bertindak Malaysia (GBM), Majlis Tindakan Ekonomi Melayu Bersatu (MTEM), He-Ping Muslim Society, Muslimah Interest Zone And Networking Association Kuala Lumpur (MIZAN), Hikmah Wilayah Persekutuan (HIKMAH), DPedas FM, WAMY, Sisters in Islam (SIS), Pusat KOMAS, Bantah TPPA dan Tamil Foundation serta NGO Palestin, Palestine Cultural Organization Malaysia (PCOM) dan Al-Zaytouna Club for Women and Children.

“Terima kasih dan tahniah saya ucapkan kepada para tetamu yang hadir serta atas kerjasama semua pihak bagi menjayakan majlis kali ini,” ujar Pengarah Program Majlis Ramah Mesra Sempena Aidilfitri, Ustaz Abd. Haris Bain.

Dalam perkembangan yang berkaitan, selain Dr Parid dan Hj Nordin, turut meraikan tetamu yang hadir iaitu Timbalan Presiden IKRAM, Hj Zaid Kamaruddin, Setiausaha Agung, Hj Nahar Md Nor, Ahli-ahli Jawatankuasa Pusat IKRAM dan Wanita IKRAM, Pengerusi BAKIM, Ustaz Abd Haris Bain serta para kakitangan Ibu Pejabat IKRAM.

“Saya berharap semoga majlis ini dapat merapatkan ukhuwah dan silaturahim antara IKRAM dengan kejiranan ibu pejabatnya serta pelbagai pihak bagi mewujudkan suasana rahmah lagi harmoni sempena Aidilfitri,” ujar Setiausaha program, Cik Siti Nur Adibah Zulkafli.

Pada majlis tersebut, para tetamu turut mengambil peluang berfoto di ruang photo booth yang disediakan.

Penghujung majlis diserikan dengan penyampaian sebuah lagu M. Nasir oleh Abu Nasim seterusnya sesi bergambar kenangan bersama kakitangan Ibu Pejabat IKRAM.

Semoga majlis ini menyuburkan lagi keharmonian perhubungan antara kaum dan masyarakat di Malaysia dalam merealisasikan visi Malaysia Menjadi Negara Rahmah, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita seimbang keluarga sejahtera

Pada tahun ini, tema sambutan Hari Wanita Sedunia iaitu ‘Seimbang Untuk Sejahtera’ telah dipilih bagi mengangkat kepentingan bergerak secara kolektif ke arah mewujudkan keseimbangan dalam pelbagai aspek yang membantu meningkatkan kesejahteraan wanita.

Sempena hari tersebut, Wanita IKRAM telah mengadakan beberapa aktiviti pada 4 hingga 8 Mac lalu seperti perkongsian pengalaman usahanita berjaya, bedah buku, sembang bernas, program remaja, tip sentuhan selamat, pameran anti dadah dan pemeriksaan kesihatan di Alamanda, Putrajaya.

Pada 8 Mac pula, aktiviti diteruskan dengan edaran bunga ros kepada para wanita oleh aktivis Wanita IKRAM di beberapa tempat di sekitar Kompleks IKRAM.

Bunga sememangnya simbolik dengan wanita dan pemberian bunga ros ini sebagai tanda penghargaan, penghormatan dan cara untuk menggembirakan mereka sempena hari yang istimewa ini. Bunga tersebut turut diberikan kepada golongan lelaki dengan permintaan agar ia dapat disampaikan kepada wanita yang istimewa dalam hidupnya.

Sambutan Hari Wanita Sedunia ini diserikan lagi dengan perkongsian ‘Women of Determination’ oleh Dr Fauziah Hasan dan Sembang Bernas ‘Seimbang Untuk Sejahtera: Naratif Wanita Moderat’ yang disampaikan oleh Naib Presiden IKRAM, Datin Paduka Che Asmah Ibrahim dan ucapan Ketua Wanita IKRAM, Ustazah Sallawahiu Mohd Salleh.

Pertubuhan Bangsa-bangsa Bersatu (PBB) telah mengumumkan bahawa tahun 1975 sebagai Tahun Wanita Sedunia diikuti dengan Persidangan Wanita Sedunia yang pertama di Mexico City yang meluluskan ‘Deklarasi Mexico tentang Kesamarataan Wanita dan Sumbangan Mereka kepada Pembangunan dan Keamanan’.

Pada 1977, PBB secara rasminya mengiktiraf tarikh 8 Mac setiap tahun sebagai Hari Wanita Sedunia dan menerima Konvensyen tentang Penghapusan Semua Bentuk Diskriminasi terhadap Wanita (CEDAW) pada tahun 1979.

CEADW merupakan satu dokumen antarabangsa yang menggariskan hak-hak wanita yang mana Malaysia telah menandatanganinya pada 1995.

Islam membawa satu perubahan besar dan sangat signifikan terhadap status wanita. Sebelum kedatangan Islam, kaum wanita dipandang hina, tidak diberikan kedudukan yang istimewa dalam keluarga apatah lagi bagi kaum lelaki.

Sikap sesetengah kabilah Arab terhadap kedudukan wanita sangatlah keji seolah-olah mereka tidak diberikan hak untuk hidup sehingga ada keluarga yang membunuh anak perempuan yang baru dilahirkan kerana merasa aib dan takutkan kepapaan. Allah Subahanahuwataala berfirman:

“Dan apabila dikhabarkan kepada seseorang daripada mereka bahawa dia beroleh anak perempuan, muramlah mukanya sepanjang hari (kerana menanggung dukacita), sedang ia menahan perasaan marahnya dalam hati. Ia bersembunyi daripada orang ramai kerana (berasa malu disebabkan) berita buruk yang disampaikan kepadanya (tentang ia beroleh anak perempuan, sambil ia berfikir): adakah ia akan memelihara anak itu dalam keadaan yang hina atau ia akan menanamnya hidup-hidup dalam tanah? Ketahuilah! Sungguh jahat apa yang mereka hukumkan itu.” (Surah An-Nahl: 58-59)

Kedatangan Islam telah mengubah status dan kedudukan wanita. Islam telah mengangkat martabat wanita dengan memberikan beberapa peranan yang penting bersesuaian dengan fizikal dan kekuatan yang ada pada mereka.

Terdapat beberapa ayat al-Quran dan hadis menjelaskan mengenai kemuliaan wanita bagi membuktikan Islam memartabatkan kaum wanita dan tidak membezakan mereka dengan lelaki. Allah Subhanahuwataala berfirman:

“Sesungguhnya Aku tidak akan sia-siakan amal orang-orang yang beramal daripada kalangan kamu sama ada lelaki atau perempuan (kerana) setengah kamu (adalah keturunan) daripada setengahnya yang lain.” (Surah Ali Imran: 195)

“..Wanita itu adalah pemimpin dalam rumah tangganya dan bertanggungjawab tentang kepimpinannya…” (Hadis Riwayat Bukhari)

“Dan sesiapa yang mengerjakan amal soleh, dari lelaki atau perempuan, sedang ia beriman, maka mereka itu akan masuk syurga, dan mereka pula tidak akan dianiaya (atau dikurangkan balasannya) sedikit pun.” (Surah An-Nisaa’: 124)

Wanita sering kali menuntut hak yang menyentuh hal peranan dan tanggungjawab. Namun dalam bicara itu, ia tidak dapat lari dalam mengetengahkan peranan, hak dan tanggungjawab kaum lelaki dalam ayat al-Quran tersebut.

Wanita mempunyai peranan yang sangat hebat dalam membentuk masa depan keluarga sekali gus masa depan negara.

Sikap toleransi dan saling memaafkan antara ahli keluarga merupakan langkah terbaik dalam menghapuskan tekanan yang mana ia boleh menjejaskan emosi sehingga mampu mengganggu-gugat kebahagiaan dalam sesebuah keluarga.

Selain itu, wanita yang bijak mampu menyeimbangkan segala masalah dengan mengamalkan konsep ‘Rumahku, Syurgaku’ antaranya dengan mencuba memahami pasangan masing-masing.

Peranan wanita sudah tentu bukan hanya terhad kepada memikul tugas tradisi yang hanya menjaga hal ehwal keluarga dan rumah tangga bahkan hakikatnya lebih daripada itu.

Peribahasa “Berat sama dipikul, ringan sama dijinjing” haruslah diamalkan oleh suami isteri dalam kehidupan bagi menyeimbangkan kerjaya dan tugasan seorang isteri dan ibu.

Walau bagaimanapun, pembabitan wanita dalam pekerjaan tidaklah pula membebaskan mereka daripada tanggungjawab terhadap keluarga. Berapa tinggi pun pangkatnya di tempat kerja, mereka tetap perlu menjalankan tanggungjawab hakikinya sebagai isteri dan ibu dalam rumah tangga.

Menyedari keadaan ini, pelbagai dasar dan insentif turut dicetuskan kerajaan sebagai pembuka jalan, malah undang-undang diwujudkan khusus untuk melindungi hak serta memelihara kebajikan wanita agar mereka tidak dikesampingkan dalam arus pembangunan negara.

Perjuangan membela nasib wanita yang tertindas dan dinafikan haknya perlu dilihat bukan sahaja daripada prinsip kesamarataan, tetapi juga dari sudut kesaksamaan iaitu berlaku adil dalam menentukan hak dan tanggungjawab serta tidak berlaku sebarang pilih kasih atau diskriminasi.

Namun begitu, keseimbangan dan kesaksamaan ini bukan sahaja dalam kerangka perjuangan hak asasi, tetapi untuk kembali kepada prinsip asas yang berhubung kait dengan peranan, tanggungjawab dan hak wanita merangkumi aspek pembangunan diri, keluarga, masyarakat dan negara.

Di Malaysia, wanita telah mencapai banyak kecemerlangan dan terbabit dalam pelbagai bidang kerjaya dan sektor. Namun, penglibatan mereka memberi tekanan tinggi dalam diri bagi menyeimbangkan tanggungjawab asas sebagai isteri dan ibu.

Situasi ini banyak memberi kesan kepada kesejahteraan kepada wanita serta menyentuh institusi keluarga hingga menyebabkan pelbagai masalah sosial dihadapi.

Justeru, ia memerlukan pelaksanaan skim perkhidmatan yang lebih anjal untuk kaum wanita dan penyediaan pusat penjagaan anak yang lebih baik ketika mereka bekerja.

Usaha ini penting bagi membolehkan wanita terus menyumbang kepada masyarakat dengan lebih strategik lagi produktif tanpa mengabaikan tanggungjawab rutin mereka kepada keluarga.

Jadi, memberi lebih kemudahan dan sokongan kepada pekerja wanita berbanding lelaki bukanlah bermaksud diskriminasi atau berat sebelah tetapi ia bertujuan untuk berlaku adil kepada mereka dari sudut peranan dan tanggungjawab.

Kemudahan dan sokongan ini adalah perlu sepertimana undang-undang syariah yang menetapkan pembahagian harta pusaka lebih di pihak lelaki, yang mana ia berkait rapat dengan tanggungjawab yang perlu dipikul lelaki.

Wanita memainkan peranan yang sangat besar dalam membina umat sebagaimana al-Quran juga memuliakannya kerana tiga perkara utama iaitu mengandung, melahirkan dan menyusukan.

Selain itu, pelbagai cabaran yang perlu ditempuhi wanita apalagi pada era globalisasi kini dalam usaha untuk menyeimbangkan kehidupan ke arah kesejahteraan diri, keluarga, masyarakat dan negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM condemns the death sentence on Jamaat-e-Islami leader


Teks cadangan Khutbah Hari Raya Aidilfitri 1441H

الحَمْدُ للهِ الَّذِيْ أَرْسَلَ رَسُوْلَهُ بِالهُدَى وَدِيْنِ الحَقِّ لِيُظْهِرَهُ عَلَى الدِّيْنِ كُلِّهِ وَلَوْ كَرِهَ المُشْرِكُوْنَ أَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ.

أَمَّا بَعْدُ….. فَيَا عِبَادَ اللهِ ! اتَّقُوْا اللهَ حَقَّ تُقَاتِهِ وَلاتمَوُتُنَّ إِلا وَأَنْتُمْ مُسْلِمُوْنَ

Para jamaah (wahai ahli keluargaku) yang dikasihi Allah dan yang ku cintai.

Hari ini adalah Hari Raya Aidilfitri, hari penuh kegembiraan yang dianugerahkan oleh Allah SWT kepada hamba-hamba yang taat menjalani ibadah puasa selama sebulan Ramadan.

Mudah-mudahan kegembiraan hari ini kita sambut setelah kita mendapat keampunan Allah SWT sebagaimana yang disebut dalam sebuah hadis Nabi SAW:

من صام رمضان إيمانا واحتسابا غفر له ما تقدم من ذنبه

“Barang siapa berpuasa Ramadan atas dasar iman dan mengharap pahala daripada Allah, maka dosanya yang telah lalu akan diampuni.” (Riwayat al-Bukhari: 38 dan Muslim: 760)

Kegembiraan ini bukan kegembiraan biasa. Ia adalah satu daripada dua temasya yang dijanjikan kepada orang-orang yang berpuasa iaitu ketika berbuka atau menyambut Hari Raya. Ia adalah temasya untuk menanti temasya yang amat besar yang menanti apabila seseorang itu menemui Tuhannya di dalam syurga Allah SWT. Dalam sebuah hadis Qudsi, Allah SWT berfirman:

لِلصَّائِمِ فَرْحَتَان: فَرْحَةٌ عِنْدَ فِطْرِهِ وَفَرْحَةٌ عِنْدَ لِقَاءِ رَبِّهِ

“Bagi orang yang berpuasa ada dua kegembiraan, iaitu kegembiraan ketika berbuka puasa dan kegembiraan ketika bertemu dengan Rabb-nya.” (Riwayat al-Bukhari: 1894)

Kita menyambut sebulan Ramadan dan berhari raya dalam suasana yang sangat berbeza dengan apa yang lazim sebelumnya. Inilah kali pertama dalam sejarah hidup generasi kita atau yang sebelumnya menempuh bulan Ramadan dan menyambut Hari Raya dalam suasana terkurung.

Kita telah melakukan ibadah puasa pada siang hari dan qiamullail pada malam hari dalam keadaan duduk di rumah, berjaga-jaga daripada musibah wabak penyakit.

Kini kita juga diuji dengan penularan wabak COVID-19 yang telah meragut hampir setengah juta nyawa dan menjangkiti hampir mencecah 5 juta manusia di seluruh dunia.

Kita bukan sahaja berhadapan dengan risiko jangkitan, bahkan ramai yang menerima kesan daripada langkah-langkah Perintah Kawalan Pergerakan (PKP) sehingga ada yang kehilangan punca pendapatan bahkan ketiadaan bekalan makanan.

Kita benar-benar teruji dengan satu ujian yang tidak pernah kita jangka selama ini. Kita diingatkan oleh Allah SWT dalam al-Quran:

فَأَمَّا ٱلۡإِنسَـٰنُ إِذَا مَا ٱبۡتَلَىٰهُ رَبُّهُۥ فَأَكۡرَمَهُۥ وَنَعَّمَهُۥ فَیَقُولُ رَبِّیۤ أَكۡرَمَنِ ۝ وَأَمَّاۤ إِذَا مَا ٱبۡتَلَىٰهُ فَقَدَرَ عَلَیۡهِ رِزۡقَهُۥ فَیَقُولُ رَبِّیۤ أَهَـٰنَنِ ۝ كَلَّاۖ بَل لَّا تُكۡرِمُونَ ٱلۡیَتِیمَ ۝ وَلَا تَحَـٰۤضُّونَ عَلَىٰ طَعَامِ ٱلۡمِسۡكِینِ ۝ وَتَأۡكُلُونَ ٱلتُّرَاثَ أَكۡلࣰا لَّمࣰّا ۝ وَتُحِبُّونَ ٱلۡمَالَ حُبࣰّا جَمࣰّا۝

“Maka adapun manusia, apabila Tuhan mengujinya lalu memuliakannya dan memberinya kesenangan, maka dia berkata, “Tuhanku telah memuliakanku”. Namun apabila Tuhan mengujinya lalu membatasi rezekinya, maka dia berkata, “Tuhanku telah menghinaku.” Sekali-kali tidak! Bahkan kamu tidak memuliakan anak yatim, dan kamu tidak saling mengajak memberi makan orang miskin, sedangkan kamu memakan harta warisan dengan cara mencampurbaurkan (yang halal dan yang haram), dan kamu mencintai harta dengan kecintaan yang berlebihan.” (Surah al-Fajr: 15 – 20)

Ayat-ayat di atas adalah peringatan daripada Allah SWT supaya manusia sentiasa berbaik sangka pada-Nya. Nikmat dan musibah yang datang sama sekali tidak bermaksud bahawa seseorang itu dimuliakan atau dihina oleh Allah SWT.

Apa juga ujian yang datang termasuklah wabak penyakit yang mengancam nyawa dan segala aspek kehidupan adalah ujian untuk menilai sejauh manakah umat Islam bersedia untuk menginfakkan harta, tenaga dan semua sumber yang ada untuk membantu sesama insan.

Apabila ada anggota masyarakat yang diuji dengan kehilangan pekerjaan dan terputus bekalan makanan, apakah kita mengambil tahu dan berusaha mengeluarkan mereka dari kesulitan itu?

Apakah masyarakat berganding bahu untuk memastikan tidak ada dalam kalangan kita yang tertinggal dan tidak terbela; anak yatim, fakir miskin, ibu tunggal, orang tua yang tidak berdaya, golongan yang kehilangan pekerjaan, mereka yang tidak dapat melunaskan sewa rumah, mereka yang sakit dan tidak mampu untuk mendapatkan rawatan? Semua mereka ini adalah tanggungjawab yang wajib dipikul bersama.

الله أكبر الله أكبر الله أكبر

Kita diperingatkan juga dengan ayat-ayat berikut:

فَلَا ٱقۡتَحَمَ ٱلۡعَقَبَةَ ۝ وَمَاۤ أَدۡرَىٰكَ مَا ٱلۡعَقَبَةُ ۝ فَكُّ رَقَبَةٍ ۝ أَوۡ إِطۡعَـٰمࣱ فِی یَوۡمࣲ ذِی مَسۡغَبَةࣲ ۝ یَتِیمࣰا ذَا مَقۡرَبَةٍ ۝ أَوۡ مِسۡكِینࣰا ذَا مَتۡرَبَةࣲ ۝ ثُمَّ كَانَ مِنَ ٱلَّذِینَ ءَامَنُوا۟ وَتَوَاصَوۡا۟ بِٱلصَّبۡرِ وَتَوَاصَوۡا۟ بِٱلۡمَرۡحَمَةِ ۝ أُو۟لَـٰۤىِٕكَ أَصۡحَـٰبُ ٱلۡمَیۡمَنَةِ ۝

“Tetapi dia tidak menempuh jalan yang mendaki dan sukar? Dan tahukah kamu apakah jalan yang mendaki dan sukar itu? (Iaitu) melepaskan penghambaan (hamba sahaya), atau memberi makan pada hari terjadi kelaparan, (kepada) anak yatim yang ada hubungan kerabat, atau orang miskin yang sangat fakir. Kemudian dia termasuk orang-orang yang beriman dan saling berpesan untuk bersabar dan saling berpesan untuk berkasih sayang. Mereka (orang-orang yang beriman dan saling berpesan itu) adalah golongan kanan.” (Surah al-Balad: 11 – 18)

Allah SWT telah menganugerahkan bulan Ramadan pada saat kita menghadapi wabak COVID-19. Ia satu peluang keemasan yang amat rugi jika kita tidak merebut peluang pada bulan yang menjanjikan ganjaran pahala yang berlipat ganda. Semua amalan fardi (individu) seperti membaca al-Quran, solat fardu dan nawafil, zikir dan munajat semuanya akan diganjari oleh Allah SWT berlipat ganda.

Apatah lagi amal-amal yang menyangkut hablun minannas, bersedekah kepada ahli keluarga, jiran tetangga, membantu meringankan tanggungan, melangsaikan hutang yang tidak dapat dilunaskan semuanya adalah satu sunnah yang telah dicontohkan oleh Rasulullah SAW. Dalam Sahihain, daripada Ibnu Abbas RA, beliau berkata:

كَانَ النَّبِىُّ صلى الله عليه وسلم أَجْوَدَ النَّاسِ، وَأَجْوَدُ مَا يَكُونُ فِى رَمَضَانَ

“Nabi SAW adalah orang yang paling paling pemurah (gemar bersedekah). Semangat beliau dalam bersedekah lebih membara lagi ketika bulan Ramadan.” (Riwayat al-Bukhari: 3554 dan Muslim: 2307)

Kita juga mengucapkan syukur kepada Allah SWT kerana ada dalam kalangan rakyat Malaysia yang meletakkan diri mereka di barisan hadapan dan berkorban segala-galanya termasuklah keselesaan, bahkan keselamatan diri dan nyawa mereka sendiri apabila bertungkus lumus memberikan rawatan kepada semua pesakit agar pulih dan sembuh sepenuhnya.

Mereka ini sama ada para doktor, jururawat, pembantu perubatan, pemandu ambulan, bahkan para amah dan pekerja am terpaksa berpisah dengan ahli keluarga bahkan ada yang tidak sempat melihat anak yang baru lahir sudah pandai diagah.

Begitu juga kepada pasukan keselamatan yang terdiri daripada pihak polis, tentera, anggota rela dan bomba yang memainkan peranan yang terbaik untuk memastikan keselamatan rakyat diberikan keutamaan meskipun mereka terpaksa berhujan panas bahkan dalam cuaca paling buruk sekalipun.

Kita juga menginsafi serta mengucapkan takziah kepada semua keluarga yang telah kehilangan ahli keluarga mereka yang tersayang kerana korban COVID-19, meskipun ahli keluarga mereka tidak dapat berada di sisi pada saat menghembuskan nafas yang terakhir, bahkan tidak dapat menguruskan jenazah, menghantar ke kuburan dan mendakap jenazah buat kali terakhir.

Kita mendoakan agar mereka semua mendapat pahala syahid dan dikumpulkan semula dengan ahli keluarga mereka di syurga Allah kelak. Ameen Ya Rabbal Alamin.

Meskipun kita menyambut Hari Raya dalam suasana yang sederhana, namun tetap ceria dengan pakaian baru serta juadah hidangan yang serba enak dan lazat hasil air tangan kita sendiri. Oleh itu, jangan kita terlupa dengan saudara kita di serata dunia yang dilanda dengan musibah peperangan, dizalimi dan ditindas.

Umat Islam Rohingya yang terus diburu dan dibunuh, umat Islam Syria yang masih dilanda peperangan, umat Islam Yaman yang terjejas akibat peperangan dan kebuluran, umat Islam Uighur yang masih terkurung dan dipaksa meninggalkan amalan Islam, umat Islam Kashmir yang disekat kebebasannya dan dizalimi sekian lama, umat Islam di India yang dibunuh semata-mata kerana agamanya dan sudah tentu umat Islam Palestin yang terus diancam dengan penjajahan, pembunuhan dan pengusiran, penduduk Gaza yang masih dikepung dan dikenakan sekatan sejak 13 tahun yang lalu.

Hulurkan bantuan kewangan melalui pelbagai inisiatif dan NGO yang membantu. Sekurang-kurangnya titipkanlah doa agar Allah SWT memberikan mereka kesabaran dan kekuatan untuk mengatasi penindasan yang mereka hadapi.

اللّهُ أكبر اللّهُ أكبر اللّهُ أكبر

لا إلَهَ الا اللّه واللّهُ أكبر

بَارَكَ اللهُ لِيْ وَلَكُمْ فِى الْقُرْآنِ الْعَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الأيَاتِ وَالذِّكْرِ الْحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيعُ الْعَلِيْمُ. أَقُوْلُ قَوْلِيْ هَذَا وَأَسْتَغْفِرُ اللهَ الْعَظِيْمَ لِيْ وَلَكُمْ وَلِسَائِرِ الْمُسْلِمِيْنَ وَالْمُسْلِمَاتِ وَالْمُؤْمِنِيْنَ وَالْمُؤْمِنَاتِ الأَحْيَاءِ مِنْهُمْ وَالأَمْوَاتِ، فَاسْتَغْفِرُوْهُ، إِنَّهُ هُوَ الْغَفُوْرُ الرَّحِيْمُ.

Disediakan oleh:Dr Hafidzi Mohd NoorPengerusi MyCARE

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agih sumbangan pasca banjir

Misi yang berlangsung pada Sabtu, 19 Mac lalu turut mendapat kerjasama MyCARE Sarawak, Skuad Muda 1JPJ Sarawak dan Pertubuhan Kebajikan Generasi Muda Bumiputra Kuching.

Sumbangan berupa pek makanan kering seperti gula, biskut, minyak masak, sardin, teh, sirap, mi goreng bungkus, mihun bungkus dan minuman coklat turut diagihkan.

Majlis yang telah dirasmikan oleh Dr Hj Azhar Ahmad selaku YDP IKRAM Sarawak turut dihadiri Timbalan Pengarah Penguatkuasa JPJ Malaysia, Dato Ahmad Nasir dan Dr Sadiah Mohd Ali, Pengerusi i-Bantu Sarawak yang sama-sama menyampaikan sumbangan kepada para penduduk.

Hadir sama dalam majlis adalah Ustaz Aman Zen, Timbalan YDP IKRAM Kuching, Ketua Kaum Tebakang Melayu, En Hanafi Bani dan Ketua Kaum Tebakang Dayak, En Kranang AK Tanggai.

Dengan bantuan Skuad Muda 1JPJ yang menyediakan pengangkutan lori bagi membawa bantuan, pek makanan tersebut telah dibungkus di Masjid Tebakang Melayu oleh para sukarelawan yang hadir.

i-Bantu Sarawak turut merakamkan penghargaan kepada MyCARE Sarawak, Skuad Muda 1JPJ dan Pertubuhan Kebajikan Bumiputra Kuching atas semangat sukarelawan yang tinggi dalam menjayakan misi tersebut.

Sesuai dengan sifat Islam iaitu rahmah bagi semua bangsa, tidak mengira agama dan kaum, i-Bantu Sarawak terus mengambil peduli urusan kebajikan masyarakat bagi membantu mereka memerlukan, insya-Allah.


Wujudkan Pusat Kecemerlangan Keluarga Rahmah – Wanita IKRAM

“Kami mencadangkan supaya diwujudkan Pusat Kecemerlangan Keluarga Rahmah,” ujar beliau yang hadir bersama Bendahari Wanita, Puan Syarifah Mahiza Syed Abdul Kadir di Shah Alam Convention Centre (SACC) di sini.

Dalam perbincangan tersebut, Che Asmah berpeluang memberikan saranan mewakili Wanita IKRAM agar Kerajaan Negeri Selangor menjadikan pengukuhan institusi keluarga sebagai agenda perubahan negeri.

Menurut beliau, satu kertas cadangan akan dikemukakan kepada Kerajaan Negeri Selangor untuk merealisasikan usulan ini.

“YB Dr Daroyah menyambut baik saranan Wanita IKRAM ini,” jelasnya.

Perbincangan Meja Bulat Belanjawan 2017 Negeri Selangor bertujuan membincangkan halatuju belanjawan 2017 Negeri Selangor yang memfokuskan galakan pertumbuhan ekonomi negeri.

Perbincangan tersebut dirasmikan oleh YAB Dato’ Seri Mohamed Azmin Ali, Dato’ Menteri Besar Selangor.


Daftar Pemilih Tambahan Boleh Disemak Hingga 18 Mac

SERI KEMBANGAN – Daftar Pemilih Tambahan Bulan Januari Tahun 2023 (DPT BLN1/2023) yang telah diperaku dan diwartakan, dibuka untuk semakan selama 30 hari, bermula 17 Februari hingga 18 Mac depan.

“DPT BLN1/2023 mengandungi 39,604 nama warganegara berumur 18 tahun ke atas bagi tempoh 1 hingga 31 Jan yang didaftarkan secara automatik sebagai pemilih baharu,” kata Setiausaha Suruhanjaya Pilihan Raya (SPR) Datuk Indera Ikmalrudin Ishak dalam kenyataan hari ini.

Manakala sebanyak 10,092 orang pemilih berdaftar yang bertukar bahagian pilihan raya dan 3,769 orang pemilih bertukar status atau kategori pengundi.

“SPR menyediakan lima kaedah semakan iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.”

Dalam pada itu, SPR menyeru warganegara berumur 18 tahun dan ke atas dalam tempoh 1 hingga 31 Jan dan mana-mana pemilih berdaftar yang telah memohon pertukaran bahagian pilihan raya atau pertukaran status supaya menyemak nama mereka dalam DPT BLN1/2023.

“Sekiranya mereka mendapati nama tidak disenaraikan dalam DPT BLN1/2023, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” jelasnya.

Semakan juga boleh dibuat menerusi aplikasi dalam talian di pautan https://myspr.spr.gov.my, aplikasi mudah alih MySPR Semak atau menghubungi hotline Semakan Pendaftaran Pemilih di talian 03-88927218.

“Pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih, boleh membuat pertukaran ke bahagian pilihan rayanya dengan mengisi Borang D melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.”

Selain itu, borang C dan Borang D juga boleh dimuat turun dari portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan untuk membuat serahan dan membayar fi bantahan pada waktu pejabat pada mana-mana hari bekerja sepanjang tempoh semakan DPT BLN1/2023.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 1,000 meriahkan PERNAS ’16

Aktiviti selama lima hari yang bermula dari 11 hingga 15 Disember 2016 itu mendapat sambutan hangat dengan penyertaan seramai 1,154 orang anggota Tunas KRS MUSLEH (TKRSM) dan KRS MUSLEH (KRSM) seluruh Malaysia.

Dengan membawa tema “Ukhuwah, Iman dan Taqwa Teras Kekuatan Generasi Rabbani”, para peserta didedahkan dengan beberapa pertandingan berbentuk kreativiti seperti pertandingan reka cipta dan masakan kreatif. PERNAS’16 juga diserikan dengan persembahan nasyid fatayat dan pentomen perjuangan rakyat Syria oleh anggota TKRSM serta persembahan SMI-Syabab oleh anggota KRSM.

Para anggota KRS MUSLEH dan Tunas KRS MUSLEH dalam majlis penutup PERNAS’16

Selain itu, mereka juga turut diberikan pengisian melalui ‘Bicara Remaja: Aceh Bumi Perjuangan’ dan slot perkongsian bersama MyCARE tentang Women’s Boat to Gaza. Malah, pertandingan-pertandingan yang sinonim dengan KRS seperti kawad kaki, ‘orienteering’, memanah tradisional dan seni mempertahankan diri (BaSeD) turut dijalankan.

Objektif utama program ini adalah untuk merapatkan ukhuwah antara anggota-anggota KRSM, mengadakan aktiviti perkhemahan dan pertandingan kemahiran, menyuburkan ciri-ciri keperibadian Muslim dan kerja berpasukan, mengadakan pengisian kebudayaan, iman dan taqwa serta memberi peluang kepada peserta menambah mata dalam markah ko-kurukulum.

Dari kiri Kdr Ajit Singh, Tn Noorulanuar, Ustaz Megat Mohamed Amin dan Ustaz Shamsul Ma’arif

Majlis penutup PERNAS’16 telah disempurnakan oleh Tn Noorulanuar bin Baharudin, Penolong Pengarah Bahagian Ko-kurikulum dan Kesenian, Kementerian Pendidikan Malaysia mewakili Pengarah Bahagian.

Turut hadir dalam majlis tersebut Kem Komandan PLKN Pelangi Hill Resort, Kdr Ajit Singh a/l Sarjit Singh TLDM, Penaung KRS MUSLEH, Ustaz Megat Mohamed Amin Megat Mohd Noor, Penasihat 1 KRSM, Ustaz Shamsul Maarif Hj Ismail dan Pengerusi KRSM, Mejar Abd Rahaim Md Isa.

Semoga PERNAS kali ini dapat meningkatkan ukhuwah dalam kalangan peserta, membina keimanan seterusnya menyuburkan keperibadian Muslim dan semangat kerja berpasukan untuk dibawa pulang dan menjadi teladan kepada para pelajar yang lain, insya-Allah.